title: Barcelonan toukokuu

text: Toukokuun 4. ja 5. päivän välisenä yönä osapuolet kävivät neuvotteluja, mutta väkivaltaisuuksia ei saatu loppumaan. Tämä johti kansanrintamahallituksen hajoamiseen. Uuteen väliaikaiseen hallitukseen nimitettiin yksi edustaja jokaisesta kansanrintamassa mukana olleesta ryhmästä. Viiden aikaan iltapäivällä CNT julisti yksipuolisen tulitauon, jonka uusi hallitus hyväksyi samana iltana. Poliisivoimat eivät kuitenkaan lopettaneet taistelutoimiaan, vaan yrittivät muun muassa piirittää CNT:n ja FAI:n päämajanaan pitämää rakennusta. Anarkistit rakensivat uusia barrikadeja ja tulitaistelut jatkuivat. Seuraavana yönä poliisi ja kommunistit murhasivat sisällissodassa taistelleen italialaisen anarkistifilosofin Camillo Bernerin yhdessä toisen italialaisen anarkistin Francisco Barbierin kanssa. Bernerin asunnosta vangitut aseettomat miehet ammuttiin konekiväärillä.


title: Barcelonan toukokuu

text: Taistelujen neljäntenä päivänä CNT- ja UGT-ammattiliitot esittivät työläisille vetoomuksen työpaikolle palaamisesta ja aseiden laskemisesta. Samaan aikaan Valenciassa toiminut hallitus lähetti kaksi sota-alusta kohti Barcelonaa. Uudet neuvottelut tilanteen rauhoittamisesta aloitettiin iltapäivällä. Ne myöhästyivät useita tunteja UGT:n johtoon kuuluneen Antonio Sesén saatua surmansa ilmeisesti omiensa harhaluodista. Päivän aikana rauhoittunut tilanne kuitenkin kiristyi jälleen taisteluiksi illan kuluessa. Syynä oli puhelinlaitos, jonka poliisi oli ottanut haltuunsa anarkistien vetäydyttyä rakennuksesta. Rauhanneuvotteluissa tehdyn sopimuksen mukaan myös poliisin olisi pitänyt poistua puhelinkeskuksesta ja tämän sopimuksen rikkominen sai anarkistit jälleen barrikadeille.


title: Barcelonan toukokuu

text: Toukokuun 6. päivän kovimpia taisteluja käytiin kaupungin Estació de França -päärautatieasemalla, jota poliisijoukot ja kommunistit yrittivät vallata. Katalonian ulkopuolelta oli Barcelonaan saapumassa 1 500 poliisin vahvuinen Guardia de Asalton joukko, joka valtasi illan aikana CNT:n, FAI:n ja anarkistinuorten FIJL-järjestön päämajat läheisessä Tortosan kaupungissa. Lontoosta puolestaan saapui sähkösanoma, jonka mukaan kuninkaallisen laivaston risteilijä HMS Despatch oli purjehtimassa kohti Barcelonaa.


title: Barcelonan toukokuu

text: Neuvottelut eivät tuottaneet tulosta, mutta myöhään illalla CNT teki tarjouksen molemminpuolisesta aselevosta. Maaseudulta oli kantautunut tietoja, joiden mukaan PSUC-puolueen ja Estat Catala -järjestön jäset olivat surmanneet aiemman tulitauon aikana aseensa laskeneita anarkisteja. Viiden aikaan aamuyöllä hallitus lopulta suostui rauhantarjoukseen. Aamun valjetessa työläiset olivat purkaneet barrikadinsa, mutta he pitivät edelleen aseensa. Poliisivoimien, Katalonian nationalistien ja kommunistien barrikadit sen sijaan pysyivät paikoillaan. Sisätiloissa kolme päivää piileskelleet asukkaat uskalsivat jälleen ulos, kaupungin kahvilat ja ravintolat avasivat myös ovensa. Lopullisesti väkivaltaisuudet olivat ohitse seuraavana päivänä.


title: Barcelonan toukokuu

text: Taistelujen jälkeen ei hallitus ryhtynyt toimiin CNT:tä vastaan sen suuren kansansuosion vuoksi. Sen sijaan trotskilainen POUM kiellettiin kesäkuussa Espanjan kommunistisen puolueen vaatimuksesta, ja sen johtajiin kuuluneet Andrés Nin ja Julian Gorkin vangittiin. Heistä Nin surmattiin myöhemmin. Surmatyön teki todennäköisesti sisällissodassa tasavaltalaisten tukena ollut Neuvostoliiton turvallisuuspalvelu NKVD.


title: Kuumaa vahaa

text: Kuumaa vahaa ("American Hot Wax") on Floyd Mutruxin ohjaama yhdysvaltalainen musiikkielokuva vuodelta 1978.


title: Kuumaa vahaa

text: Elokuvan päätapahtumana on Alan Freedin vuonna 1959 New Yorkin Brooklynissa sijaitsevassa Paramount-teatterissa järjestämä ensimmäinen jokavuotiseksi aiottu rock’n roll -show. Poliisi keskeytti konsertin ja siitä lähtien Freedin ura radio-DJ:nä ja musiikkivaikuttajana lähti alamäkeen payola-syytösten ja tuomion myötä.


title: Kuumaa vahaa

text: Alan Freediä esittää Tim McIntire, ja mukana on sellaisia 1950-luvulla vaikuttaneita muusikoita kuin Chuck Berry, Jerry Lee Lewis ja Screamin’ Jay Hawkins. Lisäksi elokuvaa varten on koottu sellaisia artisteja ja yhtyeitä kuin Big Beat Band, Prof. LaPlano & The Planotones, tyttöyhtye Delights, Clark Otis, The Chesterfields (jolle Carole Kingiä muistuttava Louise tekee kappaleita) ja Timmy & The Tulips.


title: Kuumaa vahaa

text: Musiikkitutkimusta elokuvaa varten on tehnyt Rick M. Eaker. Musiikkituottaja on Kenny Vance.


title: Kuumaa vahaa

text: Musiikkiesitysten lisäksi tapahtumassa esitettiin elokuva "Minkäpä tyttö sille voi" ("The Girl Can’t Help It").


title: Kuumaa vahaa

text: Elokuvasta on julkaistu soundtrack-albumi "American Hot Wax".


title: Eljas Pohtila

text: Eljas Heikki Pietari Pohtila (1. elokuuta 1943 Salla – 10. maaliskuuta 2014 Espoo) oli suomalainen professori ja Metsäntutkimuslaitoksen ylijohtaja, oppiarvoltaan maatalous- ja metsätieteiden tohtori.


title: Eljas Pohtila

text: Pohtila syntyi porotilallisen perheeseen. Hän opiskeli Helsingin yliopistossa, valmistui metsänhoitajaksi 1968 ja väitteli tohtoriksi 1977. Työuransa hän aloitti Helsingin yliopistossa mutta palasi Lappiin, jossa hän toimi Metsäntutkimuslaitoksen tutkijana ja Rovaniemen tutkimusaseman johtajana. Vuonna 1980 hänestä tuli Lapin piirimetsälautakunnan päämetsänhoitaja. 1987 hän tuli Metsätehon toimitusjohtajaksi Helsinkiin. V. 1989 Pohtila nimitettiin Metsäntutkimuslaitoksen ylijohtajaksi, missä virassa toimi vuoteen 2003 eläkkeelle jäämiseensä saakka.


title: Helena Kantakuzene

text: Helena Kantakouzene (1333-1396) oli Bysantin keisarinna, keisari Johannes V Palaiologosin puoliso.


title: Helena Kantakuzene

text: Helena Kantakouzenen vanhemmat olivat Irene ja Johannes VI Kantakuzenos. Äitinsä tavoin Helena vaikutti politiikkaan sekä aviomiehensä että poikansa Manuel II:n valtakaudella, mutta ennen kaikkea hän sovitteli perheenjäsenten tulehtuneita keskinäisiä suhteita. Vuonna 1379 hän järjesti aviomiehensä ja kahden poikansa paon vankilasta, mutta jäi itse Andronikos IV:n pojan vangiksi kahdeksi vuodeksi yhdessä isänsä ja kahden siskonsa kanssa.


title: Helena Kantakuzene

text: Keisarinnoille tyypilliseen tapaan hän panosti hyväntekeväisyyteen, ja suosi aikansa oppineita. Kuuluisin näistä on Demetrios Kydones, joka omisti keisarinnalle käännöksensä pyhän Augustuksen teoksista. Kydones oli tiiviissä kirjeenvaihdossa Helenan isän kanssa, ja häneltä on säilynyt myös kuusi Helenalle osoitettua kirjettä viidenkymmenen vuoden ajalta.


title: Sirkku Grahn

text: Sirkku Meeri Grahn (s. 20. maaliskuuta 1932 Alatornio) on suomalainen näyttelijä. Hän näytteli Lappeenrannan kaupunginteatterissa 1955–57 ja sitten muun muassa Lahden ja Turun kaupunginteattereissa.


title: Sirkku Grahn

text: Grahn näytteli 1980-luvulla muutamissa elokuvissa, kuten "Yö meren rannalla" (1981), "Minä, siili ja trumpetti" (1983), "Päivää, herra Kivi" (1984) ja "Viimeinen keikka" (1984).


title: American Hot Wax (albumi)

text: American Hot Wax on soundtrack-tupla-albumi Paramount Picturesin samannimisestä elokuvasta, jonka on ohjannut Floyd Mutrux ja jonka pääosassa on Tim McIntiren esittämä Alan Freed. Albumi on omistettu Freedin muistolle – "miehelle, joka aloitti sen kaiken".


title: American Hot Wax (albumi)

text: Julkaisuvuosi on 1978 ja levy-yhtiö A&M Records.


title: American Hot Wax (albumi)

text:
Levyllä on sekä alkuperäisiä monofonisia äänityksiä 1950-luvulta sellaisilta artisteilta kuin Chuck Berry, Little Richard, Jackie Wilson ja Buddy Holly että live-esiintymisiä elokuvan "Brooklyn Paramount" -konsertista.
Introduction of Alan Freed
1. Big Beat Band: "Hot Wax Theme" – 2:17
2. Prof. LaPlano and The Planotones: "Rock And Roll Is Here to Stay" – 4:13
3. Delights: "Mister Lee" – 2:37
4. Delights: "Maybe" – 3:30
5. Clark Otis: "Hey Little Girl" – 2:49
6. Chuck Berry: "Reelin’ And Rockin’" – 2:55
7. Chuck Berry: "Roll Over Beethoven" – 1:591. The Chesterfields: "Why Do Fools Fall in Love" – 2:40
2. The Chesterfields: "That Is Rock And Roll" – 3:50
3. Screamin’ Jay Hawkins: "I Put a Spell on You" – 4:20
4. Timmy & The Tulips: "Mister Blue" – 2:42
5. Jerry Lee Lewis: "Whole Lotta Shakin’ Goin’ on" – 3:02
6. Jerry Lee Lewis: "Great Balls of Fire" – 2:00
1. Chuck Berry: "Sweet Little Sixteen" – 3:00
2. Jackie Wilson: That’s Why (I Love You So) – 2:03
3. The Moonglows: "Sincerely" – 3:09
4. The Drifters: "There Goes My Baby" – 2:07
5. The Mystics: "Hushabye" – 2:31
6. Buddy Holly: "Rave on" – 1:47
7. Maurice Williams & The Zodiacs: "Stay" – 1:371. Little Richard: "Tutti Frutti" – 2:22
2. The Cadillacs: "Zoom" – 2:21
3. The Elegants: "Little Star" – 2:38
4. The Turbans: "When You Dance" – 2:55
5. Bobby Darin: "Splish Splash" – 2:10
6. Frankie Ford: "Sea Cruise" – 2:41
7. The Spaniels: "Goodnight It’s Time to Go" – 2:44


title: American Hot Wax (albumi)

text: Joe Esposito, Ed Hokenson ja Bruce Sudano ovat yhtyeestä Brooklyn Dreams, joka on Millennium Recordsin kiinnitys.


title: American Hot Wax (albumi)

text: Brenda Russell on duosta Brenda and Brian Russell (Rocket Records).


title: American Hot Wax (albumi)

text: Gary Barone, Jock Ellis, Tim McIntire, Wolfgang Melz ja Don Poncher ovat yhtyeestä Funzone (First Artists Records).


title: American Hot Wax (albumi)

text: Paul Griffin on Warner Bros. Recordsin ja Jerry Lee Lewis Mercury Recordsin artisti.LP-levykansiossa on avautuvat kannet ja sisäpuolella on valokuvat elokuvan esiintyjistä: Alan Freed, Clark Otis, Timmy and The Tulips, Cheryl, Jerry Lee Lewis, Screamin’ Jay Hawkins, Prof. La Plano and The Planotones, Chuck Berry, Teenage Louise, Mike (Jay Leno), The Delights, Artie Moress ja The Chesterfields.


title: American Hot Wax (albumi)

text: Lance Freed, Rick Eaker, Lawrence P. Mortorff, Marcia Vance, Gil Friesen, Jerry Moss, Michael Ochs, House Of Oldies – Bleecker St., New York City, Carl Fortina, Don Phillips, Eric Mercury, Jon Waxman, Jan Westley, Dorene Lauer, Patti Roberts, Eldridge Walker, Dorothy Rupe, Gretchen Renell, Dick Smedley, Ken Powell.


title: Minä, siili ja trumpetti

text: Minä, siili ja trumpetti on Matti Ijäksen käsikirjoittama ja ohjaama suomalainen televisioelokuva vuodelta 1983.


title: Minä, siili ja trumpetti

text: Noin kymmenvuotias kaupunkilaispoika Ailu (Kimmo Lempinen) joutuu kesäksi hiljaiseen saareen, jossa hänen isänsä (Risto Salmi) työskentelee siltatyömaalla. Isän työ- ja vapaa-ajan kiireiden vuoksi poika viettää paljon aikaa lossivahti Kettusen (Esko Pesonen) ja tämän taiteilijavaimon (Sirkku Grahn) hoivissa. Ailu löytää merestä kolhiintuneen trumpetin ja pelastaa siltatyömaalta lemmikikseen siilin.


title: Minä, siili ja trumpetti

text: Elokuva sai Tampereen elokuvajuhlien kotimaisen kilpailun pääpalkinnon 1984.


title: Brünigpass

text: Brünigpass on alppisola Sveitsissä. Sen korkein kohta on 1 008 metrin korkeudessa meren pinnasta. Sola yhdistää Bernin kantonin ja erityisesti Bernin ylämaan () ja Haslitalin Sveitsin itäisempiin osiin, muun muassa Luzernin, Obwaldenin ja Nidwaldenin kantoneihin.


title: Brünigpass

text: Sola on ikivanha kulkureitti. Ensimmäinen varsinainen solatie otettiin käyttöön 1860-luvulla. Se on kansallinen päätie numero 4 (H4) ja valtatie numero 8 (N8), jota muutetaan moottoritieksi (A8). Tie on auki ympäri vuoden.


title: Brünigpass

text: Brünigpassin kautta kulkeva Zentralbahnin rautatie Interlakenista Luzerniin otettiin käyttöön vuonna 1888.


title: Bert Karlsson (kitaristi)

text: Bert ”Patti” Karlsson on turkulainen kitaristi, joka on soittanut muun muassa yhtyeissä Kaamos, Woodoo ja Yellow.


title: Bert Karlsson (kitaristi)

text: Muita yhtyeitä, joiden riveissä Karlsson on esiintynyt ovat The Jolly Jokers (1964), Madmen, Separate (1968–69), Turku Big Band (1975), Nakkila Jazz och Poesi (1975), Combination (1977), Aulos (1978), Tuiskulan soittokunta (1979), Hansa (1980), Kari Veisterä Unit (1984), Anneli Saaristo Band (1984–), Bandola (1987–2000), Vysotskij-ryhmä (1994), Trio Tuula Amberla – Ilpo Murtojärvi - Bert Karlsson (1994), Esa Pethman Octet (1994), West Coast Jazz Band (1994), Quarteto Feliz Azar featuring Anneli Saaristo (1996, 1998–2000, 2006), Taljanka (2000–01), Trek ja Roland Wilson Band (2003–). Karlsson on ollut mukana myös Turun teattereiden tuotannoissa.


title: Bert Karlsson (kitaristi)

text: Vuonna 1989 Patti Karlsson oli mukana sovittamassa Anneli Saariston Eurovision laulukilpailujen flamencotyylistä edustuskappaletta ”La dolce vita”. Hän myös esiintyi toisena kitaristina Antero Jakoilan ohella kappaleen finaaliesityksessä Lausannessa.


title: Bert Karlsson (kitaristi)

text: Karlsson on tehnyt musiikkia Matti Ijäksen elokuviin "Minä, siili ja trumpetti" sekä "Pilkkuja ja pikkuhousuja".


Moottoripyöräilyn Grand Prix -kausi 1994 on järjestyksessään 46. ratamoottoripyöräilyn MM-sarjan kausi. Osakilpailuja ajettiin 14 kappaletta kolmessa eri luokassa.


title: Synti, tuomio, katumus

text: Synti, tuomio, katumus on suomalaisen thrash metal -yhtye Kamaran esikoisalbumi. Se julkaistiin vuonna 2005 levymerkillä Roihu Records.


title: Antonino di San Giuliano

text: Antonino Paternò Castello di San Giuliano (10. syyskuuta 1852 Catania – 16. lokakuuta 1914 Rooma) oli italialainen markiisi ja poliitikko, joka toimi Italian ulkoministerinä vuosina 1905–1906 ja 1910–1914.


title: Antonino di San Giuliano

text: San Giuliano kuului ikivanhaan sisilialaiseen aatelissukuun. Valmistuttuaan oikeustieteen tohtoriksi hän toimi vuodesta 1876 synnyinkaupunkinsa Catanian kaupunginraadin jäsenenä, vuosina 1879–1882 kaupungin pormestarina ja vuodesta 1882 Catanian edustajana Italian edustajainhuoneessa. Hän putosi edustajainhuoneesta vuoden 1904 vaaleissa, mutta sai seuraavana vuonna nimityksen senaattoriksi. San Giuliano toimi 1899–1900 posti- ja lennätinministerinä sekä 1905–1906,ulkoministerinä jolloin hän lähetti edeltäjänsä Emilio Visconti-Venostan edustamaan Italiaa Algecirasin konferenssiin. San Giuliano oli Italian suurlähettiläänä Lontoossa 1906–1910 ja Pariisissa hetken aikaa vuoden 1910 alussa. Huhtikuussa 1910 hänet kutsuttiin ulkoministeriksi Luigi Luzzattin hallitukseen. Syksyllä 1911 hän löysi tekosyyn Italian sodalle Turkkia vastaan, kun turkkilaiset olivat surmanneet erään italialaisen Tripolitaniassa. Italia onnistui sodassa valloittamaan Tripolitanian kokonaan itselleen. San Giuliano osallistui myös ensimmäisen Balkanin sodan jälkeen Albanian asemaa koskeneisiin neuvotteluihin.


title: Antonino di San Giuliano

text: Joskin San Giuliano vahvisti vuonna 1912 kolmiliiton voimassaoloajan jatkamisen vuoteen 1920, hän ilmioitti ensimmäisen maailmansodan puhjettua elokuussa 1914 Italian jäävän puolueettomaksi, sillä Italian hallituksen mielestä liittosopimuksen ehdot eivät täyttyneet Saksan ja Itävalta-Unkarin lähdettyä hyökkäyssotaan. San Giuliano kuoli kaksi kuukautta myöhemmin. Hänen seuraajakseen ulkoministerinä tuli Sidney Sonnino, joka johdatti seuraavana vuonna Italian sotaan ympärysvaltojen puolelle.


title: Angelos

text: Angelos () oli ylimyssuku Bysantin valtakunnassa. Suvun historian näkyvin vaihe oli, kun Angelos-suvun keisarit hallitsivat Bysanttia vuosina 1185–1204. Keisareina Angelokset olivat heikkoja hallitsijoita, eivätkä onnistuneet estämään Bysantin keskusmahdin heikkenemistä ja sen ongelmien kärjistymistä.


title: Angelos

text: Mika Waltarin kaunokirjallinen teos Johannes Angelos kuvaa ylimyssukuun kuuluneen miehen vaiheita 1400-luvun Konstantinopolissa.


International Photography Hall of Fame and Museum (IPHF) on St. Louisin Grand Centerissa sijaitseva valokuvaukseen keskittyvä museo, joka ylläpitää valokuvauksen kunniagalleriaa.


International Photography Hall of Fame and Museumin taustalla oli Professional Photographers of American perustaman Photographic Art and Science Foundationin projekti, jonka tarkoituksena oli luoda kunniagalleria merkittäville valokuvaajille ja keksijöille. Museolla ei alkuun ollut mitään toimitiloja, jossa se olisi voinut esitellä kunniagalleriaan valittuja tai säätiön kokoelmia. Säätiön kokoelmat kuitenkin kasvoivat, kun monet lahjoittivat sille antiikkisia kameroitaan. Museo avasi ovensa 1977 Santa Barbarassa Kaliforniassa Brooks-instituutissa.


title: International Photography Hall of Fame and Museum

text: Museo toimi Santa Barbarassa vuoteen 1983, jolloin se muutti Oklahoma Cityyn. Siellä museon toimitilat olivat tiederakennuksessa, mutta kun rakennus päätettiin omistaa kokonaan tieteelle, valokuvamuseo joutui etsimään uudet tilat. Museota ajateltiin siirrettäväksi muun muassa Rochesteriin ja Miamiin, mutta se sai uuden kotinsa St. Louisista, kun museon johtaja John Nagel oli tavannut Grand Centerin johtajan Vincent Schoemehlin. Uusi museo avattiin lokakuussa 2013, ja sitä varten jouduttiin kuukausien ajan keräämään varoja ja rakentamaan uusia tiloja.


title: Tämäkin vielä

text: Tämäkin vielä on suomalaisen thrash metal -yhtye Kamaran EP-levy. Se julkaistiin vuonna 2004 levymerkillä Firebox Records.


title: Nights of the Nova

text: Nights of the Nova on suomalaisen progressiivisen rockin yhtye Totemin ensimmäinen ja viimeiseksi jäänyt studioalbumi. Se julkaistiin vuonna 1983 levymerkillä EMI.


title: Nights of the Nova

text: Kaikki kappaleet sanoittanut Axel Haga.


title: Mikael Bourtzes

text: Mikael Bourtzes (; s. noin 930/935 – k. vuoden 996 jälkeen) oli bysanttilainen sotapäällikkö 900-luvulla. Hän oli Eufrat-joen alueelta kotoisin olevan Bourtzes-suvun ensimmäinen merkittävä edustaja.


title: Mikael Bourtzes

text: Vuonna 968 keisari Nikeforos II Fokas nimitti Bourtzesin patrikiokseksi ja pienen Amanos-vuorilla lähellä Antiokiaa sijainneen Mauron Orosin ('Musta vuori') sotilas- ja siviilihallintoalueen ("thema") käskynhaltijaksi ja sotilaskomentajaksi ("strategos"). Hän sai tehtäväkseen johtaa arabien hallussa olevan Antiokian piirittämistä. Bourtzes kuitenkin rikkoi Nikeforoksen käskyjä ja hyökkäsi kaupunkiin vallaten sen lokakuussa 969. Hän joutui tämän takia epäsuosioon ja Nikeforos erotti hänet virastaan. Myöhemmin Bourtzes liittyi salaliittoon, joka murhasi Nikeforoksen joulukuussa 969.


title: Mikael Bourtzes

text: Keisari Basileios II nimitti Bourtzesin Antiokian maaherraksi ("douks") ja tämä osallistui vuonna 976 taisteluun kapinaan noussutta Bardas Sklerosta vastaan Laparan taistelussa. Keisarille uskolliset joukot kärsivät kuitenkin tappion ja Bourtzes siirtyi Skleroksen puolelle. Kapinallisten kärsittyä tappion Bourtzes vaihtoi jälleen puolta. Vuosina 990–996 hän toimi Antiokian maaherrana, jonka jälkeen hän katoaa lähteistä.


title: Carlo Sforza

text: Carlo Sforza (25. syyskuuta 1873 Montignoso – 4. syyskuuta 1952 Rooma) oli italialainen kreivi ja poliitikko, joka toimi Italian ulkoministerinä vuosina 1920–1921 ja 1947–1951.


title: Carlo Sforza

text: Sforza aloitti diplomaatinuransa vuonna 1896 ja työskenteli Italian lähetystöissä eri puolilla maailmaa. Vuodesta 1911 hän oli lähettiläänä Pekingissä ja vuodesta 1916 Belgradissa sekä vuonna 1919 lyhyen aikaa Konstantinopolissa. Hänet nimitettiin 1919 myös senaattoriksi. Sforza toimi 1919–1920 ulkoministeriön alivaltiosihteerinä sekä 1920–1921 Giolittin hallituksen ulkoministerinä. Hän osallistui vuoden 1920 Span konferenssiin ja johti neuvotteluja Ylä-Sleesian rajajärjestelyistä. Sforza edusti myös Italiaa samana vuonna Rapallon neuvotteluissa, joissa sovittiin rajanvedosta Jugoslavian kanssa. Hän keksi ratkaista Fiumen kaupunkia koskeneen kiistan tekemällä siitä Fiumen vapaavaltion. Samalla hän luopui Italian nationalistien vaatimuksista Albaniaan ja Pohjois-Dalmatiaan, mikä ärsytti varsinkin fasisteja. Sforza nimitettiin helmikuussa 1922 Italian suurlähettilääksi Pariisiin, mutta hän erosi saman vuoden marraskuussa, koska ei tahtonut palvella Benito Mussolinin hallitusta. Hän lähti vuonna 1926 maanpakoon.


title: Carlo Sforza

text: Fasistien vallan aikana Sforza asui ulkomailla, vuoteen 1939 Belgiassa ja vuodesta 1940 Yhdysvalloissa, ja toimi luennoitsijana. Hän palasi Italiaan 1943 ja toimi sodanjälkeisessä hallituksessa eri tehtävissä. Hänet valittiin vuonna 1946 perustuslakia säätävään kansalliskokoukseen tasavaltalaispuolueen edustajana. Sforza toimi Alcide De Gasperin hallituksen ulkoministerinä vuodesta 1947 aina heinäkuuhun 1951, jolloin hän vetäytyi eläkkeelle terveyssyistä. Sforzalla oli keskeinen rooli siinä, että Italia hyväksyi Pariisin rauhansopimuksen sekä liittyi OEEC:hen ja Natoon. Hän oli myös yksi Euroopan hiili- ja teräsyhteisön perustamissopimuksen allekirjoittajista huhtikuussa 1951.


title: Soittorasia (elokuva)

text: Soittorasia () on Costa-Gavrasin ohjaama ja Joe Eszterhasin käsikirjoittama yhdysvaltalainen jännitysdraamaelokuva, joka sai ensi-iltansa vuonna 1989. "Soittorasia" kertoo unkarilais-yhdysvaltalaisesta maahanmuuttajasta, jota aletaan syyttää sotarikoksista. Hänen asianajajatyttärensä puolustaa häntä oikeudessa, ja taistelee totuuden selvittämiseksi.


title: Soittorasia (elokuva)

text: "Soittorasian" pääosia tähdittävät Jessica Lange, Armin Mueller-Stahl ja Frederic Forrest. Muissa rooleissa ovat muun muassa Donald Moffat ja Lukas Haas. Lange sai roolisuorituksestaan parhaan naispääosan Oscar-ehdokkuuden. Ohjaaja Costa-Gavras voitti Berliinin elokuvajuhlilla Kultaisen karhun parhaasta elokuvasta.


title: Soittorasia (elokuva)

text: "Soittorasia" perustuu löyhästi John Demjanjukin tositarinaan ja myös Joe Eszterhasin omaan elämään. Eszterhas sai tietää 45-vuotiaana, että hänen isänsä kreivi István Esterházy oli salannut hänen sotarikoksiaan. Häntä syytettiin Unkarissa juutalaisvastaiseksi sotarikolliseksi. Saatuaan tietää Eszterhas katkaisi kaikki yhteydet isäänsä, eivätkä he koskaan sopineet.


title: Soittorasia (elokuva)

text:
Unkarilaisen siirtolaisperheen tytär Ann Talbot (Jessica Lange) on luonut menestyksekkään uran asianajajana Chicagossa. Hänen maailmansa järkkyy, kun hänen isäänsä Michael "Mike" Laszlo (Armin Mueller-Stahl) syytetään entiseksi SS-upseeriksi ja julmista sotarikoksista Unkarissa toisen maailmansodan aikana. Annin isä vakuuttaa, että kyseessä on kommunistien salajuoni. Ann vakuuttuu isänsä syyttömyydestä, ja hän ryhtyykin puolustamaan tätä oikeudessa. Oikeudenkäynti etenee hyvin, mutta Ann törmää tutkimuksissaan ristiriitaisiin todisteisiin. Onko Mike Laszlo sittenkään niin syytön kuin tytär toivoo?
"Soittorasia" on ohjaaja Costa-Gavrasin ja käsikirjoittaja Joe Eszterhasin toinen yhteistyö "Petetty" -elokuvan (1988) jälkeen. Molemmat Walter Matthau ja Kirk Douglas halusivat näytellä Mike Laszlon roolin ja neuvottelivat Costa-Gavrasin kanssa siitä. Costa-Gavras harkitsi myös Marlon Brandoa. Lopulta Gavras valitsi Armin Mueller-Stahlin, joka oli halunnut työskennellä Gavrasin kanssa siitä lähtien, kun oli vaikuttunut Gavrasin ohjaamasta "Kateissa" -elokuvasta (1982). Itäsaksalaisella Mueller-Stahlilla oli vaikeuksia saada viisumia Yhdysvaltoihin, koska hänellä epäiltiin olevan yhteyksiä Stasiin.


title: Soittorasia (elokuva)

text: Joe Eszterhas käsikirjoitti elokuvan Jane Fonda mielessään naispääosaan. Molemmat Eszterhas ja tuottaja Irwin Winkler olisivat halunneet palkata Fondan, mutta Costa-Gavrasin mielestä Fonda oli liian vanha rooliin ja palkkasi Jessica Langen sen sijaan. Fondalle maksettiin 1,25 miljoonan dollarin korvaukset roolin menettämisestä.


title: Soittorasia (elokuva)

text: Costa-Gavras keksi elokuvan nimen; Joe Eszterhasin alkuperäinen käsikirjoitus oli nimeltään "Sins of the Fathers".


title: Soittorasia (elokuva)

text: "Soittorasian" kuvaukset alkoivat 25. tammikuuta vuonna 1989, ja sitä kuvattiin huhtikuuhun 1989 asti. Elokuvaa kuvattiin Illinoisin Chicagossa ja Unkarin Budapestissa. Carolco Pictures toimi elokuvan tuotantoyhtiönä.


title: Soittorasia (elokuva)

text: "Soittorasia" sai ensi-iltansa 22. joulukuuta vuonna 1989 Kanadan Torontossa, Yhdysvaltain Los Angelesissa ja New Yorkissa. Yhdysvalloissa elokuva pääsi laajempaan teatterilevitykseen 19. tammikuuta vuonna 1990. Suomessa elokuva sai ensi-iltansa 27. heinäkuuta vuonna 1990. Elokuva tuotti ilmestymisvuonnaan Yhdysvalloissa noin 6,3 miljoonaa dollaria. TriStar Pictures toimi elokuvan levittäjänä Yhdysvalloissa vuonna 1989 ja Finnkino Suomessa vuonna 1990.


title: Soittorasia (elokuva)

text: "Chicago Sun-Timesin" Roger Ebert, "Rolling Stonen" Peter Travers ja "The New York Timesin" Caryn James antoivat elokuvalle laimeat arvostelut, mutta kehuivat Jessica Langen roolisuoritusta. Rotten Tomatoes -sivustolla elokuvalla on "tuore" 75 prosentin arvosana, joka perustuu kuuteentoista arvosteluun, joista neljä ovat kielteisiä.


title: Soittorasia (elokuva)

text: "Soittorasia" on julkaistu Yhdysvalloissa DVD:lle vuosina 2003, 2005 ja 2008. Suomessa elokuva julkaistiin VHS:lle vuonna 1990, jolloin Showtime toimi levittäjänä. Sandrew Metronome Distribution julkaisi elokuvan DVD:llä vuonna 2005, jonka jälkeen VL-Musiikki julkaisi elokuvasta Blu-ray-version vuonna 2012.


title: Johannelundin metroasema

text: Johannelundin metroasema on Tukholman metron asema Vinstan kaupunginosassa. Asema on 1 700 päivittäisellä matkustajallaan metron toiseksi vähiten käytetty asema Enskede gårdin jälkeen.


title: Palomar

text: Palomar on vuori San Diegon piirikunnassa Kaliforniassa, Yhdysvalloissa. Nimi on espanjaa ja tarkoittaa kyyhkysen pesää. Palomar on tunnettu tähtitieteellisestä observatoriostaan ja alueen samannimisestä kansallispuistosta.


title: Josu

text: Josué Currais Prieto, eli Josu (s. 27. helmikuuta 1993 Langreo, Espanja) on espanjalainen jalkapalloilija. Pelipaikaltaan hän on vasen laitalinkki tai laitapuolustaja.


title: Josu

text: Josu aloitti uransa FE Figueresin juniorijoukkueissa. Hän pelasi junioriurallaan myös Girona FC:n, FC Barcelonan ja RCD Espanyolin akatemioissa. Kesällä 2013 hän siirtyi Seinäjoen Jalkapallokerhoon, jossa hänet valittiin Ykkösen kauden pelaajaksi. Maaliskuussa 2014 Josu oli voittamassa SJK:lle Liigacupia. Hänen pelaajasopimuksensa purettiin 19. kesäkuuta ilmoittaen pelaajan syyllistyneen seuran sääntöjen ja sopimuksen ehtojen rikkomiseen. Hän on edustanut Espanjaa alle 17-vuotiaiden maajoukkueessa neljä kertaa.


title: Leo Fokas nuorempi

text: Leo Fokas nuorempi (; s. noin 915/920 – k. vuoden 970 jälkeen) oli bysanttilainen sotapäällikkö ja keisari Nikeforos II Fokasin (hallitsi 963–969) nuorempi veli.


title: Leo Fokas nuorempi

text: Leo Fokas syntyi noin vuosien 915–920 välillä. Hän kuului kappadokialaiseen Fokasten maanomistaja- ja sotilassukuun. Leon isä oli Bardas Fokas ja hänellä oli kaksi veljeä: Nikeforos ja Konstantinos, joka kuoli arabien vankeudessa noin vuonna 954.


title: Leo Fokas nuorempi

text: Noin vuonna 945 keisari Konstantinos VII nimitti Leon Kappadokian sotilas- ja siviilihallintoalueen ("thema") käskynhaltijaksi ja sotilaskomentajaksi ("strategos"). Noin 955 hänestä tuli puolestaan Anatolikonin strategos. Keisari Konstantinoksen kuoleman jälkeen hänen seuraajansa keisari Romanos II nimitti Leon valtakunnan länsiosan sotilasjoukkojen ylipäälliköksi ("domestikos tes dyseos"). Kun Leon vanhempi veli Nikeforos lähti valtaamaan Kreetaa vuonna 960, Leo nimitettiin hänen tilalleen idän joukkojen ylipäälliköksi. Tässä virassa hän sai merkittävän voiton Aleppon emiirin Saif al-Daulan armeijasta, joka oli ryöstellyt bysanttilaisten aluetta ja ollut palaamassa takaisin omalle puolelleen Taurusvuorten läpi. Arabit joutuivat kuitenkin Leon joukkojen väijytykseen ja kärsivät raskaita tappioita.


title: Leo Fokas nuorempi

text: Kun Nikeforos nousi keisariksi vuonna 963, Leo sai korkean "kouropalates"-arvonimen ja hänet nimitettiin valtion kuljetusjärjestelmän ("dromos", ks. cursus publicus) johtajaksi ("logothetes tou dromou"). 1000-luvulla eläneen bysanttilaisen historioitsijan Johannes Skylitzesin mukaan Leon ahneus oli syypää Nikeforoksen epäsuosioon tämän kauden aikana. Kun Nikeforos murhattiin salaliiton seurauksena vuonna 969 ja Johannes Tzimiskes nousi keisariksi, Leo yritti juonitella häntä vastaan yhdessä kahden poikansa Nikeforoksen ja Bardas Fokas nuoremman kanssa. Tzimiskes kuitenkin vangitsi ja karkotti heidät. Vuonna 971 Leon poika Bardas nousi kapinaan Tzimiskesiä vastaan, mutta se tukahdutettiin pian. Leo sokaistiin ja hänet karkotettiin Proten saarelle Marmaranmerelle. Hänen kuolinvuottaan ei tiedetä.


title: Ferruccio Parri

text: Ferruccio Parri (19. tammikuuta 1890 Pinerolo – 8. joulukuuta 1981) oli italialainen toisen maailmansodan aikainen vastarintajohtaja ja poliitikko, joka toimi Italian pääministerinä kesäkuusta joulukuuhun 1945.


title: Ferruccio Parri

text: Parri oli alkujaan lehtimies. Hän osallistui sotilaana ensimmäiseen maailmansotaan ja haavoittui useasti. Fasistien noustua valtaan Italiassa hän liittyi fasisminvastaiseen Giustizia e Libertà (”Oikeus ja vapaus”) -ryhmään ja auttoi vuonna 1926 sosialistijohtaja Filippo Turatia pakenemaan maasta. Parri joutui viettämään vuosia vankilssa poliittisen toimintansa vuoksi. Toisen maailmansodan aikana hän toimi vastarintaliikkeessä salanimellä "Maurizio" ja edusti Kansallisen vapautuksen komitean sotilaskomiteassa Partito d'Azione (”toiminnan puolue”, PdA) -puoluetta. Saksalaiset onnistuivat pidättämään hänet Milanossa, mutta hänet vapautettiin Sveitsissä osana vankienvaihtoa. Sodan jälkeen Parrista tuli kesäkuussa 1945 pääministeri ja hän kokosi hallituksensa vastarintaliikettä tukeneista puolueista. Hän erosi jo saman vuoden marraskuussa, ja hänen seuraajakseen tuli kristillisdemokraatti Alcide De Gasperi.


title: Ferruccio Parri

text: PdA:n toiminnan hiivuttua Parri osallistui keväällä 1946 Concentrazione Repubblicana -puolueen perustamiseen, joka sulautui pian uuteen tasavaltalaispuolueeseen ("Partito Repubblicano Italiano", PRI). Parri oli PRI:n edustajana perustuslakia säätävässä kansalliskokouksessa 1946–1948 ja siirtyi sen jälkeen Italian senaattiin. Hän erosi PRI:sta vuonna 1953, koska ei hyväksynyt uutta vaalilakia. Hänet valittiin vuonna 1958 uudelleen senaattiin sosialistisen puolueen (PSI) edustajana ja vuonna 1963 presidentti Giuseppe Saragat nimitti hänet elinikäiseksi senaattoriksi.


title: Sydänmailla (elokuva)

text: Sydänmailla () on vuonna 1997 ensi-iltansa saanut yhdysvaltalainen draamaelokuva, jonka ohjasi Jocelyn Moorhouse. Draamaelokuvan pääosissa ovat Michelle Pfeiffer, Jessica Lange, Jennifer Jason Leigh ja Jason Robards.


title: Sydänmailla (elokuva)

text: "Sydänmailla" perustuu Jane Smileyn samannimiseen Pulitzer-palkittuun romaaniin (1991), joka perustuu löyhästi William Shakespearen "Kuningas Leariin". Jessica Lange oli ehdolla parhaan naispääosan Golden Globe -palkintoon, mutta menetti sen Judi Denchille, joka voitti palkinnon "Hänen majesteettinsa rouva Brown" -elokuvasta.


title: Sydänmailla (elokuva)

text:
"Sydänmailla" sijoittuu vuoden 1979 iowalaiselle maatilalle, missä diktatorinen ja häijy Larry Cook -niminen isä (Jason Robards) päättää yhtäkkiä jakaa hänen hedelmällisen ja hyvin tuottavan 1000-eekkerisen tilansa kolmen tyttärensä, kiltin Ginnyn (Jessica Lange), kapinoivan Rosen (Michelle Pfeiffer) ja juristina työskentelevän Carolinen (Jennifer Jason Leigh), kesken. Lopulta kyse ei ole vain pelkästä maatilasta, vaan jaettu maa johtaa katastrofaalisten ja vapauttavien perhesalaisuuksien paljastukseen.
Elokuvan yksi tuottajista toiminut Michelle Pfeiffer olisi halunnut Paul Newmanin näyttelemään patriarkka Larry Cookia, mutta hän kieltäytyi roolista.


title: Sydänmailla (elokuva)

text: Elokuvan tekemiseen meni viisi vuotta, vaikka se perustuu Pulitzer-palkittuun romaaniin. "Sydänmailla" -elokuvan kuvaukset alkoivat 26. elokuuta vuonna 1996. Kuvaukset päättyivät samana vuonna 8. marraskuuta. Elokuva kuvattiin 23 miljoonan dollarin budjetilla Kalifornian Los Angelesissa ja Illinoisin Rochellessa. Elokuvan tuotantoyhtiöinä toimivat Touchstone Pictures, Via Rosa Productions ja Jessica Langen omistama Prairie Films.


title: Sydänmailla (elokuva)

text: Jessica Lange tappeli tuottajien kanssa elokuvan leikkausvaiheen aikana. Leikkausvaiheessa elokuvaa leikattiin laajasti. Kun elokuva julkaistiin, Lange sanoi, että ainoa asia mikä elokuvassa toimi olivat roolisuoritukset.


title: Sydänmailla (elokuva)

text: "Sydänmailla" sai ensi-iltansa kotimaassaan Yhdysvalloissa 19. syyskuuta vuonna 1997. Suomessa elokuva tuli ensi-iltaan 11. syyskuuta seuraavana vuonna. Elokuva ei menestynyt kaupallisesti tuottaen ilmestymisvuonnaan noin 8 miljoonaa dollaria Yhdysvalloissa. Buena Vista Pictures toimi elokuvan levittäjänä Yhdysvalloissa vuonna 1997 ja Scanbox Entertainment Finland Oy Suomessa vuonna 1998. Vaikka "Sydänmailla" sai kriitikoilta kielteisiä arvosteluja, roolisuoritukset saivat kehuja.


title: Sydänmailla (elokuva)

text: Rotten Tomatoes -sivustolla elokuvalla on "mätä" 23 prosentin arvosana, joka perustuu neljäänkymmeneenkahdeksaan arvosteluun. Arvosteluista yksitoista ovat myönteisiä ja kolmekymmentäseitsemän kielteisiä.


title: Sydänmailla (elokuva)

text: Michelle Pfeiffer sanoi vuonna 2001, että hän oli tyytymätön roolisuoritukseensa elokuvassa; häntä suretti se, koska hän oli ollut tekemässä elokuvaa vuodesta 1992 asti.


title: Sydänmailla (elokuva)

text: "Sydänmailla" julkaistiin Yhdysvalloissa VHS:lle 24. maaliskuuta vuonna 1998. DVD:lle elokuva julkaistiin Yhdysvalloissa muun muassa vuosina 1998, 2002 ja 2013. Scanbox Entertainment Finland Oy on julkaissut Suomessa elokuvan VHS:lle ja DVD:lle.


title: Heponiemen hiljaisuuden keskus

text: Heponiemen hiljaisuuden keskus on Karjalohjalla Puujärven rannalla sijaitseva Helsingin Diakonissalaitoksen retriittikeskus. Heponiemen hiljaisuuden keskus perustettiin vuonna 1995, mistä saakka Heponiemi on toiminut erityisesti hiljaisuuden retriittien ja hengellisen elämän syventämisen keskuksena. Paikalla on kuitenkin rukoiltu jo yli 100 vuotta. Heponiemen löysi 1900-luvussa maisteri I. K. Inha, joka rakennutti niemeen ensimmäisen mökin, Maisterin tuvan.


title: Heponiemen hiljaisuuden keskus

text: Valokuvaaja, kirjailija, suomentaja I. K. Inha osti Pipolan talon hevoshaan 1900-luvun alussa mökkipaikakseen ihastuttuaan sen maisemiin. Hän rakennutti niemeen mökin, jota on kutsuttu Maisterin tuvaksi. Kirjassaan Suomen maisema (1909) Inha kertoo Heponiemestä ja sen kauneudesta. Vuonna 1905 Inha myi Heponiemen kamreeri Juho Ennolalle ja hänen vaimolleen Hildalle. Heidän vakiovieraansa Heponiemessä oli kirjailija, kansanedustaja Hilda Käkikoski. Ennolat lahjoittivat tilan vuonna 1912 Diakonissalaitokselle diakonissojen lomapaikaksi mutta pidättivät itsellään oikeuden asua siellä. Juho Ennola kuoli 1915, jolloin Hildi Ennola tarjosi sen Diakonissalaitoksen käyttöön mutta jäi itse sinne asumaan. Vuonna 1916 Heponiemessä aloitti tyttöjen talouskoulu, jonka toiminta päättyi 1923. Päärakennus tuhoutui tulipalossa 1917.


title: Heponiemen hiljaisuuden keskus

text:
Hildi Ennola kuoli vuonna 1929, minkä jälkeen Heponiemestä tuli diakonissojen eli sisarten kesäkoti. Osa diakonissoista rakensi Heponiemeen mökkejä, joista osa on edelleen käytössä. Sodan aikana Heponiemessä asui kaksi Karjalasta tullutta siirtolaisperhettä sekä sotaa paossa olevia sisaria. Lisäksi Heponiemi toimi turvapaikkana inkeriläisille pakolaisille. Rinnekoti piti siellä vuodesta 1967 kymmenen vuoden ajan kehitysvammaisten koulukotia. Myöhemmin se oli vuokrattuna ulkopuolisille yrityksille.
Diakonissalaitos päätti Heponiemen Hiljaisuuden keskuksen perustamisesta vuonna 1995 ja alkoi vastata itse retriittikeskuksen toiminnasta. Ensimmäinen hiljaisuuden retriitti järjestettiin Heponiemen peruskorjauksen jälkeen vuonna 1997.


title: Heponiemen hiljaisuuden keskus

text: Heponiemen alueella sijaitsee laajahko ja yhtenäinen tammimetsä, jossa on runsaasti eri-ikäisiä tammia. Heponiemen tammisto on Uudenmaan ainoa sisämaan tammimetsä, jossa kasvaa suuria ja vanhoja tammia. Alue on vahvistettu suojelualueeksi. Jo 1950-luvulla keskusteltiin Heponiemen osittaisesta rauhoittamisesta, sillä tohtori Reino Kalliola löysi Heponiemen alueelta yhtenäisen, Suomen oloissa harvinaisen tammimetsikön. Lisäksi alueella kasvaa pähkinäpuita ja metsälehmuksia sekä lehtokasvillisuutta..


title: Heponiemen hiljaisuuden keskus

text: Heponiemen hiljaisuuden keskus julkaisee Vaeltaja-verkkolehteä. Lehden kirjoittajina on tunnettuja teologeja, tutkijoita, kirjailijoita ja toimittajia. Lehden aiheita ovat hiljaisuus, rukous, hengellinen matkakumppanuus ja kristillinen kirkko. Vaeltajaa julkaistiin alun perin myös painettuna aikakauskirjana, mutta lehti siirtyi kokonaan verkkoon keväällä 2014.


title: Oleksandr Muzytško

text: Oleksandr Ivanovitš Muzytško (, tunnettu myös lempinimellä Saško Bilyi , 19. heinäkuuta 1962 Kizel, Neuvostoliitto – 24. maaliskuuta 2014 Rivne, Ukraina) oli ukrainalainen äärioikeistolainen poliitikko, joka kuului vuoden 2014 vallankumouksen jälkeen maan hallitukseen nousseen Oikea sektori -puolueen johtohahmoihin.


title: Oleksandr Muzytško

text: Ukrainan itsenäistyttyä vuonna 1991 Muzytško perusti äärioikeistolaisia ryhmiä kotiseudullaan Rivnen kaupungin ympäristössä. Hänen poliittiseen agendaansa kuului viha kommunisteja, juutalaisia ja venäläisiä kohtaan. Ensimmäisessä Tšetšenian sodassa vuosina 1994–1996 Muzytško komensi ukrainalaisen UNA-UNSO -järjestön "Viking"-nimistä osastoa, joka taisteli tšetšeenikapinallisten puolella Venäjää vastaan. Venäjän viranomaiset syyttivät häntä myöhemmin sotavankien kiduttamisesta ja surmaamisesta.


title: Oleksandr Muzytško

text: Vuonna 1997 Muzytško oli syytteessä toisen UNA-UNSO:n jäsenen Kiovassa tapahtuneessa murhayrityksestä ja 2003 hän sai 3,5 vuoden vankeustuomion muun muassa ihmisryöstöstä. Muzytško oli ehdolla Ukrainan korkeimpaan neuvostoon vuoden 2012 parlamenttivaaleissa. Hän sai omassa vaalipiirissään kuudenneksi eniten ääniä, mutta ei tullut valituksi.


title: Oleksandr Muzytško

text: Ukrainan vallankumouksen aikana Muzytško oli uhannut Rivnessä kokoontunutta maakuntaparlamenttia rynnäkkökiväärillä. Kahta päivää myöhemmin hän esiintyi sotilaspuvussa aseen kanssa uhaten surmata Ukrainan sisäministeriksi nousseen Arsen Avakovin "kuin koiran". Päivää myöhemmin viranomaiset aloittivat häntä koskevat rikostutkinnat.


title: Oleksandr Muzytško

text: Muzytško sai surmansa 24. maaliskuuta Rivnessä tapahtuneessa tulitaistelussa sisäministeriön erikoisjoukkojen yrittäessä pidättää häntä.


title: Julia Lahti

text: Aatos Julia Lahti (30. kesäkuuta 1909 Oulu – 23. joulukuuta 1990 Oulu) oli suomalainen talousopettaja ja suomen sekä ruotsin kielellä kirjoittanut runoilija.


title: Julia Lahti

text: Lahti kävi kuusi luokkaa Uleåborgs Svenska Mellanskolania ja toimi sittemmin talousopettajana Tyrnävän kansalaiskoulussa.


title: Kastematojen aika

text: Kastematojen aika on Matti Ijäksen kirjoittama ja ohjaama lyhyt televisioelokuva murrosikäisestä Jontti-pojasta, vanhasta rantojen miehestä (Erkki Pajala) ja tyttöjen kanssa paremmin pärjäävästä, jo mopoikään ehtineestä kaverista (Samuli Edelmann). 34-minuuttinen elokuva ensiesitettiin televisiossa toukokuussa 1985.


title: Kastematojen aika

text: "Kastematojen aika" valmistui Ijäksen "Katsastuksen" ja "Painijan" jälkeen. Se oli itsenäinen jatko-osa "Minä, siili ja trumpetti" -televisioelokuvalle ja viimeinen Ijäksen Ylen lasten ja nuorten toimitukselle tekemä työ.


title: Viimeinen gladiaattori

text: Viimeinen gladiaattori (; , ”Herkules vastaan palkkasoturit”) on vuonna 1964 valmistunut italialais-ranskalainen seikkailuelokuva. Tyylilajiltaan historia-aiheista peplumia edustavan elokuvan on ohjannut Umberto Lenzi. Sen sankaria esittää yhdysvaltalainen Richard Harrison.


title: Viimeinen gladiaattori

text: Roomalaisten vangitsema brittisoturi Glaucus (eräissä versioissa Naor) viedään Caligulan käskystä Roomaan, jossä hänestä tehdään gladiaattori. Messalina ja tämän rakastaja Gaius Silius juonittelevat Caligulaa vastaan. Cassius Chaerea murhaa Caligulan, jolloin Messalina tekee aviomiehestään Claudiuksesta keisarin. Vapaudestaan taisteleva Glaucus ja hänen rakastettunsa Ena joutuvat mukaan hovin juonitteluun.


title: Viimeinen gladiaattori

text: "Viimeinen gladiaattori" on kuvattu Techniscope-laajakangastekniikalla Eastmancolor-väreissä Incir De Paolisin studiolla. Elokuva on tehty samoissa lavasteissa ja osittain samalla miehityksellä kuin ohjaaja Mario Caianon "Maciste – Spartan gladiaattori". Ulkokuvissa näkyvät Manzianan ja Tolfan maisemat.


title: Viimeinen gladiaattori

text: Sekalaisia historiallisia ja seikkailuaineksia vapaasti yhdistelevä "Viimeinen gladiaattori" on tyylikäs mutta tarinaltaan kovin ponneton peplum-elokuva. Gladiaattorirooleihinsa kyllästynyt Harrison suoriutuu tehtävästään hyvin, mutta elokuvan varsinaiseksi tähdeksi kohoaa Messalinaa esittävä kaunis ja näyttävästi puettu Lisa Gastoni, josta ohjaaja Lenzi yritti tehdä jonkinlaisen Shakespearen Lady Macbethin. Elokuvan työnimenä olikin alun perin "Il gladiatore di Messalina" (”Messalinan gladiaattori”). Gastonin huomiota herättänyt maitokylpy koostuu veteen sekoitetusta kalkista, joka ei tehnyt hyvää näyttelijän iholle. Pelokas Marilù Tolo on väärässä osassa Glaucuksen rakastettuna ja vaaleaan peruukkiin puettu koomikko Jimmy il Fenomeno tekee hauskan pikkuroolin hölmönä brittinä.


title: Viimeinen gladiaattori

text: "Viimeinen gladiaattori" tuotti Italiassa vuoden aikana vaatimattomat 135 miljoonan liiran pääsylipputulot (toisaalla kassatuloiksi mainitaan 240 miljoonaa). Ranskassa sen näki yli 585 tuhatta katsojaa. Elokuvan ranskalaista nimeä ”Herkules vastaan palkkasoturit” voidaan selittää sillä, että gladiaattoreille annettiin Roomassa usein mytologian hahmoihin perustunut ”taiteilijanimi”.


title: Italian tasavaltalainen puolue

text: Italian tasavaltalainen puolue ("Partito Repubblicano Italiano", PRI) on Italiassa toimiva liberaali poliittisen keskustan puolue. Puolue on nykyisin pieni eikä ole enää edustettuna maan parlamentissa.


title: Italian tasavaltalainen puolue

text: Puolueen juuret ovat 1800-luvun Italian yhdistymistä kannattaneissa tasavaltalaisissa. PRI perustettiin ensimmäisen kerran vuonna 1895. Se oli ensimmäisen kerran mukana Italian hallituksessa vuosina 1916–1917. Puolueen alkuperäinen kannatus hupeni ensimmäisen maailmansodan jälkeen ja fasistihallinto lakkautti sen vuonna 1926. Puolueen kannattajia osallistui vastarintaliikkeeseen toisen maailmansodan aikana.


title: Italian tasavaltalainen puolue

text: PRI perustettiin uudelleen 1943. Se kieltäytyi sodan jälkeen osallistumasta hallitukseen ennen monarkian lakkauttamista ja tasavallan perustamista. Vuosina 1947–1953 se oli mukana Italian hallituksessa ja jotkin sen johtajista olivat merkittävässä roolissa Italian politiikassa. PRI:n pitkäaikainen johtaja sodan jälkeen oli Ugo La Malfa. Puolue palasi kristillisdemokraattien hallituskumppaniksi vuonna 1963 ja oli sen jälkeen mukana useimmissa hallituksissa seuraavan 30 vuoden ajan. PRI:n johtaja Giovanni Spadolini toimi pääministerinä vuosina 1981–1982. Puolueen kannatus romahti lopullisesti sen sotkeuduttua vuonna 1992 paljastuneeseen "tangentopoli"-korruptioskandaaliin. PRI kuului 1990-luvulla Oliivipuukoalitioon. 2000-luvun alussa se liittoutui Silvio Berlusconin Casa delle Libertà -koalition kanssa. PRI:lla ei ole nykyään enää lainkaan edustajia parlamentissa.


title: Raflaamo

text: Raflaamo on S-ryhmän lanseeraama verkkopalvelu, josta löytyy lähes 500 S-ryhmän ravintolaa. Palvelu avattiin 18. maaliskuuta 2014 ja se toimii sijaintiperusteisesti, eli näyttää käyttäjälle lähimmät ravintolat etäisyyden mukaan järjesteltynä. Raflaamon kautta käyttäjä voi tehdä myös pöytävarauksen haluamaansa ravintolaan.


title: Raflaamo

text: Palvelun konseptin on suunnitellut Motley Agency ja sen teknisestä toteutuksesta vastaa Arcusys Oy. Palvelun käyttöönottopäivänä alkoi lanseerauskampanja, jonka mainoskasvoina toimivat Duudsonit.


title: Kalle Frey

text: Carl Harry (Kalle) Frey (11. elokuuta 1909 Oulu – 23. kesäkuuta 1991 Vantaa) oli suomalainen lääkäri, lääkintöneuvos ja näytelmäkirjailija.


title: Kalle Frey

text: Freyn vanhemmat olivat everstiluutnantti, rautatievirkamies Harry Edmund Frey (s. 1870) ja Emilia Öller (s. 1882). Hän oli naimisissa vuodesta 1939 sairaanhoitaja Sirkka Annikki Ankara-Astalan (1914–1965) kanssa. Näyttelijä Petra Frey (s. 1943) on heidän tyttärensä. Frey pääsi ylioppilaaksi 1929 Viipurin suomalaisesta yhteiskoulusta ja valmistui lääketieteen lisensiaatiksi 1940 sekä kirurgisten tautien erikoislääkäriksi 1950.


title: Kalle Frey

text: Frey toimi talvi- ja jatkosodassa kenttäsairaalan A-kirurgina ja välirauhan aikana Armeijakunnan sairaala 2:n päällikkölääkärinä. Sotien jälkeen hän toimi Kajaanin yleisen sairaalan apulaislääkärinä 1945–1948, Ylivieskan kunnanlääkärinä 1948–1957 sekä Rovaniemellä Lapin lääninsairaalan ali- ja osastonlääkärinä 1957–1964 ja Lapin lastensairaalan kirurgina 1959–1964. Viimeksi hän oli Pieksämäen aluesairaalan johtavana lääkärinä ja kirurgian ylilääkärinä 1964–1972.


title: Kalle Frey

text: Frey oli Rovaniemen teatterin kannatusyhdistyksen puheenjohtaja 1960–1964 ja Pieksämäen kaupunginvaltuutettu 1969–1972. Sotilasarvoltaan Frey oli lääkintämajuri (1943).


title: Wright R-2600

text: Wright R-2600 "Cyclone" (suom. "Sykloni") on yhdysvaltalainen lentokoneen mäntämoottori. Sen malli oli tähtimoottori. Moottorityyppi kehiteltiin Wright R-1820:sta 1930-luvun lopulla, ja se otettiin käyttöön suurin valmistusmäärin Toisessa maailmansodassa vuoden 1940 paikkeilla. Valmistusmäärä ylti arviolta 50 000 kappaleeseen. Edeltäjästänsä tämän tyypin erotti kaksirivisyys sekä suurempi sylinterien lukumäärä, joita oli 14 kpl.


title: Wright R-2600

text: Tämän mallisia moottoreita käytettiin muutamissa Yhdysvalloissa valmistetussa taistelukoneessa, kuten näistä ehkä merkittävimpinä: Curtiss SB2C Helldiver, Douglas A-20 Havoc, North American B-25 Mitchell ja Grumman TBF Avenger sekä Vultee A-35 Vengeance. Tyypin kilpailija oli Pratt & Whitney R-2800. Moottorin tehot vaihtelivat 1 600 - 1 900 hevosvoiman välillä. Teholukemat nousivat myöhemmissä versioissa kehitystyön myötä.


title: Tärkein vähemmistö

text: Tärkein vähemmistö on suomalaisen groove metal -yhtye Kameleontin esikoisalbumi. Se julkaistiin vuonna 2009 levymerkillä Rosteri Records.


title: Konstantinos Fokas

text: Konstantinos Fokas (; k. noin 953 tai 954) oli bysanttilainen ylimys ja sotapäällikkö, sekä keisari Nikeforos II Fokasin nuorin veli.


title: Konstantinos Fokas

text: Konstantinos kuului vaikutusvaltaiseen Fokasten maanomistaja- ja sotilassukuun. Hänen isänsä oli Bardas Fokas ja hänen kaksi veljeään Nikeforos ja Leo olivat kumpikin Bysantin merkittävimpiä sotapäälliköitä. Kun keisari Konstantinos VII nousi valtaan vuonna 945, hän alkoi suosimaan Fokasten sukua. Bardas Fokas nimitettiin armeijan ylipäälliköksi ("domestikos ton skholon"), Nikeforoksesta tuli Anatolikonin sotilas- ja siviilihallintoalueen ("thema") käskynhaltija ja sotilaskomentaja ("strategos"), Leosta tuli Kappadokian teeman strategos, ja Konstantinos nimitettiin Seleukeian strategokseksi.


title: Konstantinos Fokas

text: Konstantinos osallistui isänsä Bardaksen sotaretkiin arabeja vastaan, mutta jäi Aleppon emiirin Saif al-Daulan vangiksi noin vuonna 953 ja kuoli pian sen jälkeen. 1000-luvulla eläneen bysanttilaisen historioitsijan Johannes Skylitzesin mukaan arabit yrittivät pakkokäännyttää Konstantinoksen islaminuskoon ja murhasivat hänet kun se epäonnistui. Nykyhistorioitsijat ovat kuitenkin epäilleet tarinan todenperäisyyttä. Kun Bardas sai kuulla poikansa kuolemasta, hän Skylitzesin mukaan käski vihoissaan teloittaa kaikki emiirille sukua olevat arabivangit.


title: Kate O’Mara

text: Kate O'Mara (10. elokuuta 1939 Leicester – 30. maaliskuuta 2014 Sussex) oli brittiläinen näyttelijä. Hänet tunnettiin erityisesti rooleistaan televisiosarjoissa "Dynastia" ja "Testamentti". Hän näytteli myös "Todella upeeta" -komediasarjassa.


title: Kate O’Mara

text: O'Maralla oli rooli myös suomalaisessa elokuvassa "Tuntematon ystävä" (1978).


title: Henkiinjäämisharha

text: Henkiinjäämisharha on suomalaisen groove metal -yhtye Kameleontin toinen studioalbumi. Se julkaistiin vuonna 2013 levymerkillä Rosteri Records.


title: Matti Peltokangas

text: Matti Peltokangas (s. 1. kesäkuuta 1952 Virrat) on suomalainen kuvanveistäjä. Teostensa materiaalina hän on käyttänyt yleensä pronssia tai kiveä.


title: Matti Peltokangas

text: Peltokankaan tunnettuja julkisia veistoksia ovat muun muassa Lauri Kristian Relanderin muistomerkki Hesperian esplanadilla Helsingissä (1996), Urho Kekkosen monumentti Raahessa (2008) ja Gustaf Mauritz Armfeltiä esittävä veistos Halikon kirjaston edustalla (2010). Vaikka Peltokankaan tuotantoon kuuluu myös näköisteoksia, merkittävä osa hänen tuotannostaan koostuu abstrakteista, nonfiguratiivisista veistoksista.


title: Matti Peltokangas

text: Vuonna 2013 Peltokangas palkittiin Pro Finlandia -mitalilla ja vuonna 2014 hänelle myönnettiin taiteilijaeläke.


title: Matti Peltokangas

text: Peltokangas voitti elokuussa 2015 kansainvälisen kutsukilpailun Helsingin Meilahden sairaala-alueen taideteoksesta. Alueen keskuskalliolle arviolta vuosina 2017–2018 valmistuva teos on nimeltään "Suuri sydän".


title: Kaatuva sotilas

text: Kaatuva sotilas tai Kuoleva tasavaltalainen on kuvajournalisti Robert Capan ottama Espanjan sisällissodan aikainen valokuva, joka esittää kuolevaa tasavaltalaissotilasta. Se julkaistiin 23. syyskuuta 1936 Vu-lehdessä. Kuvan aitous kyseenalaistettiin vuonna 1975, ja aihe on herättänyt siitä lähtien paljon keskustelua.


title: Kaatuva sotilas

text: Capa otti kuvan Espanjan sisällissodan alkuvaiheessa. Kuva esittää tasavaltalaisten sotilasta, joka on kaatumassa maahan saatuaan osuman luodista. Capa lähti elokuun alussa 1936 kumppaninsa Gerda Taron kanssa kuvaamaan sisällissotaa. He viettivät noin kymmenen päivää Barcelonassa, kunnes lähtivät Aragonian vuoristoseudulle. Sieltä Capa ja Taro jatkoivat elokuun loppupuolella Andalusiaan. He kuulivat, että Córdoban pohjoispuolella oli taisteluita, joissa tasavaltalaiset olivat valtaamassa alueita takaisin nationalisteilta. Capa ja Taro suuntasivatkin Córdobaan. Cerro Muriano -nimisessä kylässä he kohtasivat taistelutoimintaa. Nationalistit olivat pommittaneet kylää syyskuun viidennen päivän aamuna. Samana iltapäivänä Capa pääsi rintaman juoksuhautoihin ja otti kuuluisan kuvan.


title: Kaatuva sotilas

text: Kuvan julkaisi ensimmäisenä ranskalainen Vu-lehti 23. syyskuuta. Kuva oli aukeamalla, jonka otsikkona oli ”La Guerre Civile en Espagne”. Vasemmalla sivulla oli kaksi Capan kuolevaa sotilasta esittävää kuvaa, joille oli annettu alaotsikko ”Kuinka he kuolivat”. Viereisellä sivulla oli viiden kuvan sarja äideistä lapsineen otsikolla ”Kuinka he pakenivat”. Kuva julkaistiin uudelleen vuonna 1937 Paris-Soirissa, Regardsissa ja Lifessa. Life-lehdessä kuvatekstinä oli ”Espanjalainen sotilas hetkellä jolloin hän kaatuu luodin lävistettyä hänen päänsä.” Päätoimittaja sai useita vihaisia kirjeitä kuoleman havainnollisesta kuvaamisesta. Kuvan sotilaan on väitetty olevan Federico Borrell García. Anarkistisen FIJL-nuorisojärjestön kaartiin kuulunut Borrell Garcia oli 24-vuotias mylläri, joka asui Valencian lähellä sijaitsevassa Alcoyn kaupungissa. Hän oli ainoa kyseisenä päivänä Cerro Murianossa kaatunut alcoylaistaistelija.


title: Kaatuva sotilas

text: "Kaatuva sotilas" julkaistiin useassa yhteydessä, ennen kuin sen aitous kyseenalaistettiin vuonna 1975 toimittaja Phillip Knightleyn teoksessa "The First Casualty". Knightley oli haastatellut kirjaan muun muassa Espanjan sisällissodassa työskennellyttä Daily Expressin toimittajaa O. D. Gallagheria, jonka mukaan kuva olisi otettu lavastetun sotaliikkeen aikana. Capa ja muut kuvaajat olivat valittaneet, ettei heillä ole kuvattavaa, minkä seurauksena joukkojen upseeri olisi lavastanut taisteluita valokuvaajille. Gallagherin mukaan Capa olisi tunnustanut sota-aikana tapauksen hänelle hotellihuoneessa. Myöhemmin on kuitenkin käynyt ilmi, että Gallagher ja Capa tapasivat ensimmäisen kerran aikaisintaan 1939.


title: Kaatuva sotilas

text: Knightleyn paljastuksen jälkeen Capaa puolusti Espanjan sisällissodan veteraani Georges Soria, jonka mukaan ”Capan ammatillinen rehellisyys oli sitä luokkaa, että on mahdotonta hetkeäkään uskoa, että hän olisi voinut keksiä tämänkaltaisen huijauksen”. Hänen mukaansa kuva oli otettu päivän ajomatkan päästä Madridista. Cerro Muriano oli vuonna 1936 kuitenkin vähintään kolmen päivän ajomatkan päässä Madridista. Capan puolustajiin lukeutui myös amatöörihistorioitsija ja sodan veteraani Mario Brotons, joka löysi 1990-luvun alussa todisteita siitä, että Cerro Murianossa oli 5. syyskuuta kuollut vain yksi mies: Federico Borrell. Brotons oli näyttänyt 1996 Capan ottamaa kuvaa Borrellin sukulaisille, jotka olivat tunnistaneet Federicon. Brotonsin kirjan todenperäisyyttä on sittemmin epäilty, sillä Salamancan ja Ávilan arkistoista ei löydy tietoja Borrellista, vaikka Brotons väitti löytäneensä todisteet niistä. Capan elämäkerturi Richard Whelan on tehnyt kuvasta laajan artikkelin ja väittää todisteiden osoittavan kuvan olevan aito.


title: Kaatuva sotilas

text: Espanjalainen tutkija José Manuel Susperregui toi vuonna 2009 julkisuuteen omat todistuksensa siitä, että kuva on lavastettu. Hän tunnisti taustalla olevan maaston ja sijoitti kuvan Llano de Bandaan lähelle Espejon kylää, noin 40 kilometrin päähän Cerro Murianosta. Susperreguin teorian mukaan Capa olisi mennyt Espejoon kuvaamaan taisteluita, jotka olivat kuitenkin jo laantuneet. Hän olisi tämän jälkeen lavastanut siellä kuvan ja kuvannut myöhemmin Cerro Murianossa muun muassa pakenevia ihmisiä.


title: Konstantinuksen pylväs

text: Konstantinuksen pylväs () on nykyisessä Istanbulissa oleva roomalaisaikainen muistopylväs, nykyiseltä korkeudeltaan 35-metrinen. Se on pystytetty keisari Konstantinus Suuren käskystä vuonna 330 jaa. sen kunniaksi, että maan pääkaupunki siirrettiin Konstantinopoliin eli uuteen Roomaan. Aikoinaan se oli pronssipintainen pylväs, jonka huipulla oli Konstantinuksen patsas. Se sijaitsee Çemberlitaş-aukiolla, joka Bysantin aikana oli Konstantinuksen forum.


title: Konstantinuksen pylväs

text: Pylväs on vahingoittunut aikojen kuluessa. Vuonna 1106 raivonnut myrsky pudotti patsaan ja kolme ylintä sylinteriä. Ristiretkeläiset repivät pylvään pronssiosat irti Konstantinopolin ryöstön aikana vuonna 1204. Pylväs mustui kauttaaltaan vuoden 1779 maanjäristyksen ja sen aiheuttamien tulipalojen takia. Pylväs kuuluu Unescon maailmanperintöluetteloon.


title: Henri Kemppainen

text: Henri Kemppainen (s. 2. joulukuuta 1982 Hyrynsalmi) on kainuulaislähtöinen illusionisti ja viihdyttäjä. Henri sai kipinän taikuuteen jo 5-vuotiaana nähtyään televisiossa taikuri Paul Danielsin ohjelman.


title: Henri Kemppainen

text: Määrätietoisen harjoittelun kohti ammattilaisuraa Henri aloitti lukioaikana. Lukion jälkeen Henri kävi Turussa Juontaja-tuottaja -kurssin Paasikiviopistossa (2002 – 2003) ja opiskeli medianomiksi Oulun seudun ammattikorkeakoulussa (2004 - 2008). Henrin ammattilaisura alkoi vuonna 2006 hänen vielä asuessaan Oulussa. Nykyään Henri asuu Nummelassa.


title: Henri Kemppainen

text: Henri on kouluttanut taikurina ja esiintyjänä itseään Suomen lisäksi Las Vegasissa (2008 ja 2010) yksityisopissa. Las Vegasin reissuilla Henri syventyi lähitaikuuden saloihin.


title: Henri Kemppainen

text: Toukokuussa 2013 Henri pääsi toteuttamaan unelmansa isosta Illuusioshowsta Hartwall Areenalla Lastenklinikoiden Kummit ry:n järjestämässä Elämän Kevät -konsertissa. Henri toteutti shown yhdessä StepUp Dancersien kanssa.


title: Henri Kemppainen

text: Tänä päivänä Henri on suosittu esiintyjä humoristisen tyylinsä ja energisyytensä ansiosta erityisesti yritysten asiakas- ja henkilöstötilaisuuksissa. Henri on erityisen lahjakas Lähitaikuudessa ja tämä on vienyt häntä esiintymään julkkisten juhliin aina ulkomaille asti.


title: Zhang Xun

text: Zhang Xun ("Tšang Hsun"; 1854 Fengxin, Jiangxi – 12. syyskuuta 1923 Tianjin) oli kiinalainen kenraali, joka yritti kesä–heinäkuussa 1917 palauttaa sotilasvallankaappauksella Qing-dynastian takaisin valtaan.


title: Zhang Xun

text: Zhang palveli Qing-dynastian loppuaikoina Yuan Shikain alaisena komentajana. Hän toimi 1911–1912 Liangjiangin maakunnan kenraalikuvernöörinä ja puolusti Xinhai-vallankumouksen aikana maakunnan pääkaupunkia Nanjingia vallankumouksellisilta. Tasavallan perustamisen jälkeen presidentiksi tullun Yuan Shikai nimitti Zhangin 1913 Jiangsun sotilaskuvernööriksi. Vuosina 1916–1917 hän oli Anhuin kuvernöörinä. Osoittaakseen uskollisuutensa Qing-dynastialle Zhang jatkoi perinteisen palmikon pitämistä.


title: Zhang Xun

text: Yuan Shikain seuraajaksi tullut presidentti Li Yuanhong kutsui Zhangin välittäjäksi itsensä ja vahvan Beyiangin armeijan välille erotettuaan 23. toukokuuta 1917 pääministerinsä Duan Qiruin. Zhang vaati presidenttiä hajottamaan parlamentin, mihin tämä suostui 13. kesäkuuta. Seuraavana päivänä Zhang miehitti joukkoineen Pekingin ja ilmoitti palauttavansa Qing-dynastian vallan. Hän nostikin 1. heinäkuuta viimeisen Qing-hallitsijan Pu Yin uudelleen keisariksi. Kenraali Duan Qirui kuitenkin valtasi pääkaupungin takaisin jo 12. heinäkuuta ja syrjäytti Zhangin asettaman hallituksen. Zhang itse pakeni Hollannin lähetystön turviin.


title: Aluelääkäri

text: Aluelääkäri oli Suomen suurimpien kaupunkien tietylle alueelle palkkaama lääkäri, jonka tehtävänä oli hoitaa maksutta vähävaraisia potilaita. Aluelääkäreitä oli vuonna 1960 Helsingissä 14 ja Tampereella yksi. Aluelääkäreiksi nimitettiin myös niitä valtion 1933 ja 1939 palkkaamia lääkäreitä, jotka harvaanasutuilla seuduilla, ulkosaaristossa sekä Oulun ja Lapin lääneissä hoitivat sellaisia töitä, joista muualla huolehtivat kunnanlääkärit. Vuonna 1951 näiden aluelääkärien virat lakkautettiin ja muutettiin kunnanlääkärin viroiksi. Lakkautettaessa virkoja oli 18 jaettuna 23 kuntaa varten. Ahvenanmaalle 1930 perustettua aluelääkärin virkaa ei tässä yhteydessä lakkautettu.


title: Aluelääkäri

text: Aluelääkärien tavoin toimivat myös huoltolääkärit, joita oli Turussa kaksi ja Kotkassa yksi. Aluelääkärien joitakin tehtäviä hoitivat huoltolaitosten lääkärit. Heitä oli Helsingissä, Turussa ja Tampereella. Huoltolaitoksia olivat esimerkiksi kunnalliskodit. Pohjois-Suomen harvaanasutuissa kunnissa toimi 1920-luvulta vuoteen 1951 valtion sairaaloita, joita nimitettiin aluesairaaloiksi. Niitä johti aluelääkäri. Valtio luovutti aluesairaalat 1951 korvauksetta kunnansairaaloiksi kunnille ja kuntayhtymille ja antoi niiden ylläpitämiseen valtionapua.


title: Carlos López

text: Carlos López Cano (s. 1. tammikuuta 1987 Pozo Alcón, Espanja) on espanjalainen jalkapalloilija, joka edustaa Espanjan viidenneksi korkeimmalla sarjatasolla pelaavaa UE La Jonqueraa.


title: Carlos López

text: Hyökkääjänä pelaava López tuli Seinäjoen Jalkapallokerhoon maaliskuussa 2014 testileirin kautta Espanjan alasarjoista. Hän nousi uudessa seurassaan heti tärkeään rooliin ratkaistuaan Liigacupin voiton maalillaan seinäjokelaisille. Kesällä 2014 Lópezin sopimus SJK:n kanssa purettiin rikkomuksen johdosta. López oli muutaman kuukauden työttömänä, kunnes siirtyi syksyllä 2014 Ykkösen FC Hakaan.


title: Cai E

text: Cai E (Wade-Giles: "Tsai O"; 18. joulukuuta 1882 Shaoyang, Hunan, Kiina – 8. marraskuuta 1916 Fukuoka, Japani) oli kiinalainen kenraali, jonka Yunnanissa käynnistämä kapinaliike pakotti presidentti Yuan Shikain keväällä 1916 luopumaan yrityksestä julistaa itsensä keisariksi.


title: Cai E

text: Cai osallistui jo 18-vuotiaana Qing-dynastian vastaiseen kapinaliikkeeseen. Wuchangin kansannousun puhjetessa lokakuussa 1911 hän toimi prikaatinkomentajana Yunnanissa ja julisti välittömästi Yunnanin itsenäiseksi sekä itsensä sen sotilaskuvernööriksi. Myöhemmin presidentti Yuan Shikai asetti Cain kotiarestiin, koska hänet tunnettiin demokratian kannattajana ja Guomindangin ihailijana. Vuonna 1915 hän pakeni Pekingistä ja alkoi suunnitella kapinaa Yuania vastaan. Saman vuoden lopussa Yuan ryhtyi avoimesti puuhaamaan itsensä korottamista keisariksi. Cai palasi Japanin kautta Yunnaniin ja nostatti siellä kapinan. Häneen liittyi myös Yunnanin kuvernööri Tang Jiyao sekä eräitä muita kenraaleita, jotka yhdessä perustivat tasavaltaa suojelemaan tarkoitetun Kansallisen suojeluarmeijan ("Huguojun"). Kun Yuan ei heti suostunut peruuttamaan monarkiasuunnitelmiaan, Cai E marssi tammikuussa 1916 joukkoineen Sichuaniin, jonka hän myös menestyksekkäästi valtasi. Kapinalliset saivat haltuunsa myös muita alueita ja useiden eteläisten maakuntien sotilaskomentajat julistautuivat itsenäisiksi. Jäätyään ilman lähimpien alaistensa tukea Yuan Shikai peruutti maaliskuussa 1916 julkisesti keisarikuntasuunnitelmansa.


title: Cai E

text: Yuanin kuoltua kesäkuussa 1916 Cai Esta tuli virallisesti Sichuanin kuvernööri, mutta hän kuoli itse myöhemmin samana vuonna vain 33-vuotiaana.


title: Tšekkoslovakian miehitys (1939)

text: Tšekkoslovakian miehitys oli ennen toista maailmansotaa Natsi-Saksan suorittama sotilasoperaatio, jossa Tšekkoslovakia miehitettiin. Miehitys tapahtui 14.–15. maaliskuuta 1939, jolloin Saksan armeija ylitti rajan sudeettialueiden kautta ja valtasi nopeasti Böömin ja Määrin alueet. Tšekkoslovakian armeija ei tehnyt miehityksen aikana merkittävää vastarintaa lukuun ottamatta pieniä kahakoita Moravská Třebován kaupungissa ja Čajánekin kasarmien puolustustaistelua Frýdek-Místekin kaupungissa. Miehityksen seurauksena Tšekkoslovakian presidentti Edvard Beneš joutui maanpakoon. Myöhemmin Unkarin armeija hyökkäsi Slovakiaan, ja osa vallatuista alueista liitettiin Unkariin. Tšekin alueesta muodostettiin Saksaan kuuluva Böömin ja Määrin protektoraatti ja Slovakiasta tehtiin Itsenäinen Slovakian tasavalta, joka oli todellisuudessa saksalaisten hallitsema nukkevaltio.


title: Tšekkoslovakian miehitys (1939)

text: Tšekin vastarintaliike teki useita pieniä hyökkäyksiä saksalaisia vastaan miehityksen aikana. Merkittävin niistä oli operaatio Anthropod, jossa Heinrich Himmlerin apulainen Reinhard Heydrich murhattiin. Tšekkoslovakia oli saksalaisten miehittämänä aina sodan loppuun saakka. Puna-armeija valtasi Prahan vasta 9.–11. toukokuuta 1945.


title: Xu Shichang

text: Xu Shichang (Wade-Giles: "Hsu Ši-tšang"; 20. lokakuuta 1855 Tianjin – 5. kesäkuuta 1939 Tianjin) oli kiinalainen poliitikko, joka toimi Kiinan tasavallan pääministerinä 1914–1915, 1916 ja 1917 sekä presidenttinä 1918–1922.


title: Xu Shichang

text: Xu toimi aiemmin Mantšurian varakuninkaana. Kiinan ajautuessa sotaherrojen valtaan pohjoisten maakuntien kuvernöörit perustivat Tianjiniin Xun johtaman väliaikaisen hallituksen. Hänet valittiin virallisesti Kiinan presidentiksi 4. syyskuuta 1918, jolloin hän päihitti istuvan presidentin, kenraali Feng Guozhangin. Presidenttinä Xu yritti parhaansa mukaan sovitella Kiinassa toisiaan vastaan taistelleiden valtakeskusten välejä ja hänen 16. marraskuuta 1918 tekemänsä aloite johtikin tulitaukoon Etelä-Kiinassa valtaa pitäneen Guomindang-hallituksen ja pohjoisen sotaherrojen välillä. Etelän hallitus sekä monet nuoret kiinalaiset vastustivat Japanin Kiinassa saavuttamia etuoikeuksia, mikä johti poliittisiin levottomuuksiin. Tämän seurauksena Xu joutui ilmoittamaan kesäkuussa 1919, että Kiina ei allekirjoittaisi Versaillesin rauhansopimusta. Guomindang-hallituksen kanssa Shanghaissa käydyt neuvottelut osoittautuivat kuitenkin tuloksettomiksi, ja Kiinan sisäinen hajaannus jatkui.


title: Xu Shichang

text: Kesällä 1920 Xu sai Zhilin klikkiin kuuluneiden kenraalien Zhang Zuolinin, Wu Peifun ja Cao Kunin avulla syrjäytettyä Pekingissä valtaapitäneen kenraali Duan Qiruin ja tämän johtaman Anhuin klikin. Xun alainen Pekingin hallitus oli kuitenkin jatkuvan vararikon partaalla ja poliittisesti heikko. Kun Wu Peifu oli lyönyt kenraali Zhang Zuolinin näiden keskinäisessä valtakamppailussa, hän otti keväällä 1922 vallan Pekingissä. Xu erosi tällöin huhtikuussa presidentin virasta ja pakeni Tianjiniin.


title: Undekanaali

text: Undekanaali eli n-undekanaali on orgaaninen yhdiste (aldehydi), joka on huoneenlämmössä (20 °C) olomuodoltaan väritöntä ja hajutonta nestettä. Sen kemiallinen kaava on CHO ja rakennekaava CH(CH)CHO.


title: Undekanaali

text: Undekanaalin moolimassa on 170,292 g/mol, sulamispiste - 10 °C, kiehumispiste 225 °C (1013 hPa), suhteellinen tiheys 0,8283 g/cm (vesi = 1,0 g/cm), leimahduspiste 105 °C (c.c.), taitekerroin 1,4322 ja CAS-numero 112-44-7. Undekanaalin liukoisuus veteen 20 °C:n lämpötilassa on 0,12 g/l. Monet sitruspuun ("Citrus") sukuun kuuluvat kasvit sisältävät undekanaalia.


title: Undekanaali

text: Yhdistettä esiintyy kukkien tuoksuissa ja semiokemikaalina eliöiden viestinnässä.


title: Porin Ässien SM-liigakausi 2013–2014

text: Porin Ässien SM-liigakausi 2013–2014 oli jääkiekkoseura Porin Ässien 38. kausi jääkiekon SM-liigassa ja 46. kausi Suomen jääkiekon korkeimmalla sarjatasolla. Edellisellä kaudella Ässät oli voittanut seurahistoriansa kolmannen Suomen mestaruuden kaatamalla finaaleissa Tapparan. Mestaruus oli ensimmäinen 35 vuoteen. Tämän myötä Ässien kausi alkoi kotona Lukkoa vastaan mestaruusviirin nostamisella Isomäen jäähallin kattoon. Kausi sujui Ässiltä heikosti, sillä joukkueen sijoitus oli runkosarjassa kolmanneksi viimeinen. Vähemmän pisteitä keräsivät vain TPS ja KalPa.


title: Porin Ässien SM-liigakausi 2013–2014

text: Joukkue koki suurta vaihtuvuutta mestaruuskauden jälkeen. Valmennuksessa päävalmentaja Karri Kivi oltiin jo tammikuussa päätetty jättää ilman jatkosopimusta ja tilalle palkattiin TPS:stä Pekka Virta. Apuvalmentajat Mikael Kotkaniemi ja Pasi Kaukoranta vaihtoivat myös maisemaa. Kaukoranta otti vetovastuun Ässien A-junioreista ja Kotkaniemi sai paikan Keravalta HCK:n päävalmentajana. Tilalle tulivat Virran luottomies Sami Karppinen ja Ässien oma kasvatti Jere Härkälä.


title: Porin Ässien SM-liigakausi 2013–2014

text: Ykkösmaalivahti Antti Raanta oli lähtenyt NHL:ään. Kakkosmaalivahtina pelannut Juha Järvenpää siirtyi puolestaan Ilvekseen. Tilalle hankittiin Ässien vuoden 2006 hopeajoukkueeseen kuulunut Juuso Riksman ja hänelle aisapariksi Mestis-joukkue Peliitoista Rasmus Rinne.


title: Porin Ässien SM-liigakausi 2013–2014

text: Kenttäpelaajissa tapahtui myös suuria muutoksia muun muassa koko ykköskentän poistumisen muodossa. Hyökkäyksestä Joel Armia lähti Buffalo Sabresin organisaatioon, Veli-Matti Savinainen puolestaan KHL:ään. Keskushyökkääjä Stephen Dixon oli myyty jo siirtorajalla. Lisäksi kokenut Aki Uusikartano ei mahtunut uuden valmennuksen suunnitelmiin ja meni täten pelaamaan Lukkoon.


title: Porin Ässien SM-liigakausi 2013–2014

text: Uusista hankinnoista yhdysvaltalaiselta Colby Cohenilta odotettiin paljon, mutta tämä ei sopeutunut lainkaan Suomeen ja Poriin, vaan häipyi vähin äänin ja täysin yllättäen takaisin kotimaisemiinsa. Kärkihyökkäjiksi Ässät hankki aikaisemman kauden lyhyeltä visiitiltä tutun Dragan Umicevicin sekä Ässien mittapuulla kovan luokan hankinnan Niklas Hagmanin. Hagman ja Umicevic muodostivatkin hyvän tutkaparin. Lisäksi Ässät hankki pidempiaikaiseksi projektiksi suunnitellun slovenialaisen Žiga Jegličin. Hänen visiittinsä jäi tosin vajaan kauden mittaiseksi, koska hän pyysi siirtoa vuodenvaihteessa. Syynä oli pitkälti se, että juuttuminen varsin pieneen rooliin Porissa ei ainakaan edesauttanut pääsemistä Slovenian olympiajoukkueeseen, ja Saksan DEL:ssä hän olisi ollut paremmin maajoukkueen valmentajien nähtävillä. Ykköskentän sentteriksi kaavailtu, Kärpissäkin pelannut Kamil Kreps kärsi kauden mittaan loukkaantumisista eikä muutoinkaan täyttänyt häneen kohdistettuja odotuksia. Kauden pelimäärä jäikin hänen osaltaan vain 39 otteluun.


title: Porin Ässien SM-liigakausi 2013–2014

text: Syyskuun lopulla Ässät hankki Norjan GET-ligaenista ruotsalaispuolustaja Alexander Ribbenstrandin. Kuten jo etukäteen osattiin odottaa, tasoero Suomen ja Norjan liigojen välillä oli liian suuri, eikä Ribbenstrandista ollut joukkueelle juurikaan hyötyä. Niinpä hän sai jatkaa matkaansa Ruotsin Allsvenskaniin yhdeksän ilman tehopisteitä pelatun ottelun jälkeen. Lokakuussa Ässät täydensi puolustustaan kanadalaisella Danny Groulxilla. Hän oli pelannut aikaisemmalla kaudella AHL:ssä, mutta ollut alkukauden 2013–2014 pelaamatta. Profiililtaan Groulxin oli tarkoitus olla hyökkäävä puolustaja, jolla on hyvä laukaus. Alkukauden pelaamattomuus näkyi kuitenkin miehen otteissa, ja myös tämä arpa osoittautui tyhjäksi. Heti ensimmäisessä ottelussaan Lukkoa vastaan hän oli kentällä viiden takaiskumaalin aikana. Groulxin saldoksi kertyi 14 pelatusta ottelusta tehot 1+1. Niinpä hänkin sai lähteä vähin äänin takaisin kotikonnuilleen. Helmikuun lopulla Ässät ilmoitti virallisesti purkaneensa Groulxin sopimuksen.


title: Porin Ässien SM-liigakausi 2013–2014

text: Groulxin lisäksi Ässät hankki Jokereista lainasopimuksella lupaavan isokokoisen puolustaja Petteri Lindbohmin. Ässät olisi halunnut pitää hänet, mutta Jokerit halusi ottaa hänet takaisin marraskuun lopulla. Lindbohm teki Ässissä 19 ottelussa pisteet 1+4. Tammikuussa Dallas Starsin organisaatiosta Ässiin siirtyi käytännössä ilmaisella lainasopimuksella 25-vuotias laitahyökkääjä Austin Smith. Smithin paras ominaisuus oli luistelunopeus. Sopeutumisessa eurooppalaiseen pelityyliin oli kuitenkin hieman opettelemista.


title: Porin Ässien SM-liigakausi 2013–2014

text: Omista junioreista kauden aikana Ässien edustusjoukkueeseen nostettiin neljä hyökkääjää. Heistä eniten vastuuta saivat Ville Ahlgren ja Juho Lammikko. Lisäksi puolustaja Aleksi Laine pääsi pelaamaan edustuksen riveissä runkosarjan viimeisen ottelun, koska samaan aikaan A-junioreilla oli luvassa ensimmäisen pudotuspelikierroksen ottelu.


title: Porin Ässien SM-liigakausi 2013–2014

text: Mestaruuskauden jälkeen Ässät ei onnistunut jatkamaan menestymistä, vaan sijoitus runkosarjassa oli kolmanneksi viimeinen TPS:n ja KalPan jälkeen. Pistesaldoksi jäi lopulta 67 pistettä. Viimeisestä pudotuspelipaikasta Ässät jäi 20 pisteen päähän. Varsinaisen peliajan voittoja ja tehtyjä maaleja Ässät keräsi toiseksi vähiten, varsinaisen peliajan häviöitä ja päästettyjä maaleja puolestaan toiseksi eniten. Pistepörssissä Ässien parhaimmat pistemiehet Niklas Hagman (21+17=38) ja Dragan Umicevic (5+33=38) sijoittuivat sijoille 15 ja 17. Maalipörssissä Hagman sijoittui 21 osumalla kuudenneksi ollen samalla tasamaaleissa Tapparan Josh Greenin ja JYPin Ossi Louhivaaran kanssa. Syöttöpörssissä Umicevic sijoittui 33 syöttöpisteellä viidenneksi ollen tasoissa Pelicansin Tyler Redenbachin kanssa. Ässien jäähytilaston kärkinimi Jyri Marttinen voitti 160 rangaistusminuutillaan SM-liigan jäähypörssin.


title: Porin Ässien SM-liigakausi 2013–2014

text: Ässät kaatoi avausottelussaan Lukon selvin numeroin 4–0. Tämän jälkeen Ässät hävisi vieraissa TPS:lle ja HIFK:lle. Kausi alkoi kotivoitoilla ja vierastappioilla, sillä viisi ensimmäistä kotiottelua Ässät voitti ja ensimmäiset kuusi vierasottelua hävisi. Rytmiin tuli muutos lokakuun puolenvälin tienoilla, kun Ässät voitti vieraissa Pelicansin. Lokakuussa Ässillä oli kolmen ja neljän ottelun voittoputket, kunnes marraskuussa alkoi seitsemän ottelun mittainen tappioputki. Putki katkesi marraskuun lopulla, mutta jatkui yhden voitetun ottelun jälkeen kahdeksalla ottelulla. Tappioputki katkesi uudelleen vasta uuden vuoden puolella, kun kolme ensimmäistä vuoden 2014 ottelua päättyivät Ässien voittoon. Kauden loppupuolella Ässät pelasi viisi ottelua putkeen, joissa toinen joukkue jäi ilman maaleja. Putken aikana Ässät jätti nollille kotonaan HIFK:n ja SaiPan, mutta jäi itse nollille vieraissa Tapparaa, Bluesia ja Lukkoa vastaan. Kauden kaksi viimeistä ottelua päättyivät molemmat murskatappioon, kun Ässät hävisi kotonaan Jokereille 2–7 ja vieraissa Pelicansille 6–2.


title: Observer (albumi)

text: Observer on suomalaisen progressiivisen rockin yhtye Insideoutin ensimmäinen ja viimeiseksi jäänyt studioalbumi. Se julkaistiin vuonna 1986 levymerkillä Polydor.


title: Teuvo Rasku

text: Teuvo Kullervo Rasku, sukunimi aik. "Vihersalo", (18. kesäkuuta 1909 Turku – 2000) oli suomalainen filosofian maisteri, vapaa-ajattelija ja kirjailija.


title: Teuvo Rasku

text: Rasku toimi 1950-luvulla Vapaa Ajattelija -lehden päätoimittajana.


title: Lin Sen

text: Lin Sen (11. helmikuuta 1867 Fuzhou – 1. elokuuta 1943 Chongqing) oli Kiinan presidentti vuosina 1931–1943. Hän oli lähinnä keulakuva todellisen vallan ollessa Tšiang Kai-šekillä.


title: Lin Sen

text: Lin liittyi vallankumousjärjestö Tongmenghuihin sen perustamisvuonna 1905. Tasavallan perustamisen jälkeen hänet valittiin Nanjingissa kokoontuneen väliaikaisen kansalliskokouksen puhemieheksi. Myöhemmin hän oli Kuomintangin Amerikassa toimineen osaston johdossa. Sun Yat-senin Etelä-Kiinaan vuonna 1917 perustamassa hallituksessa Lin Sen toimi ulkoministerinä ja myöhemmin perustuslaillisen neuvoston puhemiehenä sekä 1922–1923 Fujianin kuvernöörinä. Sen jälkeen kun Tšiang Kai-šek oli yhdistänyt Kiinan, Lin Senistä tuli lakiasäätävän Yuanin varapuheenjohtaja ja varsinainen puheenjohtaja Hu Hanminin erottua maaliskuussa 1931. Muutamaa kuukautta myöhemmin Lin Senistä tuli kansallisen hallituksen puhemies eli Kiinan presidentti, joskin todellinen valta säilyi yhä Tšiang Kai-šekillä. Lin oli presidenttinä vuonna 1943 tapahtuneeseen kuolemaansa saakka. Japanin miehitettyä Kiinan pääkaupunkina toimineen Nanjingin marraskuussa 1937 hän siirsi pääkaupungin sisämaahan Chongqingiin.


title: Jackflash (albumi)

text: Jackflash on saman nimisen yhtyeen eponyymi ensimmäinen ja viimeiseksi jäänyt studioalbumi. Se julkaistiin vuonna 1991 levymerkillä Dig It.


title: Justinianuksen rutto

text: Justinianuksen rutto oli paiseruton aiheuttama pandemia, joka riehui erityisesti Bysantin valtakunnassa vuodesta 542 alkaen aina 700-luvulle asti. Pohjoisimmillaan tauti levisi eteläiseen Saksaan ja mahdollisesti Britteinsaarille. Tauti on saanut nimensä Bysantin keisari Justinianus I:stä, joka hallitsi valtakuntaa pandemian aikaan. Justinianuksen rutolla viitataankin joskus suppeammin vain pääkaupunki Konstantinopolia vuonna 542 koetelleeseen ensimmäiseen epidemiaan, joka surmasi suuren osan kaupungin asukkaista. Rutto vaikutti merkittävästi Bysantin historiaan, ja se surmasi mahdollisesti jopa puolet valtakunnan väestöstä.


title: Justinianuksen rutto

text: Pandemian aiheutti "Yersinia pestis" -bakteeri, jota ruttokirput ja rotat levittivät ihmiseen.


title: Justinianuksen rutto

text: Justinianuksen rutto oli peräisin Aasiasta, ja monet tutkijat uskovat taudin lähteneen liikkeelle Kiinasta. Tauti kulki Punaisenmeren kauppalaivojen mukana Suezinlahden poukamassa sijainneeseen Clysmaan, josta se levisi Egyptiin. Pelusiumin satamakaupungissa Egyptissä ensimmäiset tapaukset todettiin luultavasti kesällä 541.


title: Justinianuksen rutto

text:
Pelusiumista rutto levisi nopeasti Aleksandriaan ja muualle Egyptiin, Palestiinaan, Gazaan ja Jerusalemiin sekä Syyriaan. Konstantinopoliin tauti saapui vuonna 542 ja levisi sieltä Vähä-Aasian maakuntiin. Tauti lähti leviämään Pelusiumista myös Afrikan rannikolle, Espanjaan, Italiaan, Kreikkaan ja Välimeren saarille.
Bysantin pääkaupunki, noin puolen miljoonan asukkaan Konstantinopoli koki ensimmäisen epidemiansa vuonna 542 keisari Justinianuksen aikana, jonka nimellä tauti tunnetaan. Keisari sairastui tautiin ilmeisesti itsekin mutta selvisi hengissä. Historioitsija Prokopioksen mukaan tauti surmasi kaupungissa suurimman osan sen asukkaista, jopa 10 000 ihmistä päivässä, mikä lienee kuitenkin liioittelua. Ruumiita tuli kuitenkin niin paljon, että joukkohaudat eivät riittäneet ja ruumiita jouduttiin kasaamaan minne tahansa ne vain mahtuivat. Kaupunki ajautuikin kaaokseen ja nälänhätään. Tauti katosi Konstantinopolista talven tultua mutta palasi sinne vuonna 558 ja sen jälkeen useita kertoja uudelleen.


title: Justinianuksen rutto

text: Välimeren alueen tunnetuimpia epidemioita olivat vuoden 542 Konstantinopolin epidemia, vuoden 558 Konstantinopolin toinen epidemia, joka liittyi Syyriassa vuosina 560–561 riehuneeseen epidemiaan, vuoden 571 Italian ja Gallian epidemia, joka saavutti Konstantinopolin vuosina 573–574, vuosien 590–592 Italian ja Antiokian epidemia, vuoden 597 Thessalonikin epidemia, joka levisi seuraavina vuosina itäiselle Välimerelle, Pohjois-Afrikkaan ja Italiaan, sekä vuosien 618–619 uusi Konstantinopolin epidemia. Rutto kiersi useaan kertaan myös Lähi-idässä, missä jopa puolet ihmisistä saattoi kuolla tautiin vuosien 541–700 välillä.


title: Justinianuksen rutto

text: Italian viimeinen epidemia koettiin Napolissa ja Sisiliassa vuosina 749–750. Ruton leviämisestä Espanjassa on suhteellisen vähän tietoja, mutta tauti saapui sinnekin todennäköisesti jo varhain. Esimerkiksi Valenciasta tunnetaan useita 550-luvulle ajoitettuja joukkohautoja. Tauti kiersi Espanjaa useaan kertaan varsinkin 600-luvulla ja 700-luvun alkupuolella. Galliaan rutto kulkeutui etelästä ja alkoi levitä kauppaväyliä pitkin pohjoiseen. Britteinsaarillakin oli tuohon aikaan kulkutauteja, mutta niiden luonteesta ei olla täysin selvillä. Esimerkiksi anglosaksien kuningaskuntia vaivanneet taudit saattoivat olla muitakin tauteja, kuten isorokkoa. Pohjoisimmillaan Justinianuksen rutto levisi paikallisina epidemioina eteläiseen Saksaan, minkä vahvistavat myös nykyaikaiset DNA-testit. Pohjoismaihin asti tauti tuskin koskaan levisi.


title: Justinianuksen rutto

text: Tauti esiintyi epidemioina aina 700-luvulle asti. Se oli surmannut vuoteen 565 mennessä mahdollisesti puolet Bysantin valtakunnan asukkaista, ja vielä vuonna 732 Konstantinopolissa menehtyi tautiin 40 % kaupungin väestöstä.


title: Justinianuksen rutto

text: Pandemia levisi nopeasti ehkä siksi, että Euroopassa oli tuolloin sateinen ja viileä ajanjakso, joka johti katovuosiin ja kansainvaelluksiin. Vuosi 536 oli kylmin kuuteen tuhanteen vuoteen, mikä johtui luultavasti jostain suuresta tulivuorenpurkauksesta. Toinen suuri purkaus tapahtui vuosina 539–540, ja se pidensi kylmää kautta luultavasti aina vuoteen 550.


title: Justinianuksen rutto

text: Tulivuorenpurkausten ja katovuosien lisäksi itäistä Välimerta ravistelivat tuolloin lukuisat maanjäristykset, jollaiset erityisesti lisäävät tarttuvien tautien aiheuttamaa kuolleisuutta, kun rotat ja muut jyrsijät jättävät piilopaikkansa ja tulevat lähelle ihmisiä. Justinianuksen ruton epidemioista viisi voidaankin yhdistää juuri edellisenä vuonna tapahtuneeseen maanjäristykseen: Konstantinopolissa vuonna 557, Syyriassa vuonna 567, Antiokiassa vuonna 580, Palestiinassa vuonna 634 ja Syyriassa vuonna 712.


title: Justinianuksen rutto

text: Bysanttia koetellut tauti vaikutti ratkaisevasti Bysantin sotilaalliseen menestykseen eri puolilla, kuten 500-luvulla Italiassa ja Mesopotamiassa. Tauti heikensi Bysantin asemaa lopullisesti. Luostarit tyhjenivät, ja armeijaan oli vaikeaa saada alokkaita. Joidenkin tutkijoiden mukaan rutto edesauttoi 600-luvulla alkaneiden arabien valloitusretkien onnistumista. Tauti tappoi kaupungeissa asuneita bysanttilaisia luultavasti enemmän kuin liikkuvaa elämää viettäneitä arabeja. Ruton arvioidaan myös hävittäneen suuren osan sassanidien hallitsemasta Persiasta, mikä helpotti arabivalloitusta.


title: Juan Negrín

text: Juan Negrín y López (3. helmikuuta 1892 – 12. marraskuuta 1956) oli espanjalainen poliitikko. Hän toimi muun muassa sosialistisen työväenpuolueen puheenjohtajana sekä sisällissodan aikana Espanjan toisen tasavallan viimeisenä pääministerinä ennen kenraali Francon sotilasdiktatuuria.


title: Juan Negrín

text: Negrín nousi pääministeriksi Francisco Largo Caballeron jälkeen toukokuussa 1937 tämän jouduttua luopumaan tehtävästään Barcelonan toukokuuksi kutsutun tasavaltalaisten keskinäisen valtataistelun jälkeen. Ennen pääministeriksi nimittämistään Negrin oli toiminut valtiovarainministerinä syyskuusta 1936 lähtien. Tehtävää hoitaessaan hän oli luovuttanut Espanjan kultavarantoa puolen miljardin dollarin arvosta Neuvostoliitolle vastineeksi sieltä saadusta aseavusta. Pääministerinä ollessaan Negrín jatkoi yhteistyötä Neuvostoliiton ja Espanjan kommunistisen puolueen kanssa aina sisällissodan loppuun saakka.


title: Juan Negrín

text: Maaliskuussa 1939 Negrin syrjäytti pääministerin paikalta kansallismielisten kanssa rauhanneuvotteluihin ryhtynyt ryhmä. Sisällissodan päättymisen jälkeen 1. huhtikuuta Negrin pakeni Ranskaan ja toimi Espanjan toisen tasavallan pakolaishallituksen pääministerinä vuoteen 1945 saakka. Juan Negrín kuoli maanpaossa Pariisissa vuonna 1956.


title: 2012 VP113

text: 2012 VP on vuonna 2012 löydetty punertavan värinen transneptuninen kohde, joka todennäköisesti on myös kääpiöplaneetta. Kappale tunnetaan toistaiseksi nimellä 2012 VP113, mutta tutkijat ovat käyttävät siitä muun muassa lempinimeä ”Biden”, Yhdysvaltain varapresidentti Joe Bidenin mukaan. Kappaleen etäisyys Auringosta on 12 miljardia kilometriä (80 AU), ja sen kiertoaika Auringon ympäri on peräti 4000 vuotta.


title: 2012 VP113

text: Kohde havaittiin ensimmäisenä National Optical Astronomy Observatoryn Chilessä sijaitsevalla teleskoopilla 5. marraskuuta 2012, minkä jälkeen Las Campanasin observatorion Magellan-teleskoopeilla mitattiin sen kiertorata ja tutkittiin sen pintaa. Tutkijat uskovat että vastaavia kääpiöplaneettoja on löytämättä vielä useita satoja.


title: 2012 VP113

text: Sekä 2012 VP113 että aiemmin löydetty Sedna ovat astronomisia anomalioita, sillä tällä erää yleisesti hyväksyttyjen teorioiden mukaan kummankaan planetoidin ei pitäisi olla siellä, missä ne ovat. Jos ja kun vastaavia kappaleita löydetään tulevaisuudessa lisää Kuiperin vyöhykkeen ulkoreunalta tai peräti sen takaa, joudutaan teorioita miettimään uudelleen. Joidenkin tutkijoiden hypoteesien mukaan Sednan ja 2012 VP113:n nykyiset radat selittyvät sillä, että jokin niitä paljon isompi kappale on painovoimallaan syössyt ne nykyisille radoilleen. Tällainen kappale voisi olla vielä toistaiseksi tuntematon planeetta.


title: Jekaterinoslavin kuvernementti

text: Jekaterinoslavin kuvernementti (, ) oli Venäjän keisarikunnan kuvernementti vuosina 1802-1925.


title: Jekaterinoslavin kuvernementti

text: Kuvernementti perustettiin 8. lokakuuta 1802 pilkottaessa laajentunutta "Uuden Venäjän kuvernementtiä" (, Novorossijskaja gubernija) pienempiin osiin. Uuden Venäjän kuvernementtin toista vaihetta edelsi "Jekaterinoslavin käskynhaltijakunta" vuosina 1783-1796. Tämä synnytettiin yhdistettäessä aiempi "Asovan kuvernementti" ja Uuden Venäjän kuvernementin ensimmäinen vaihe. Nimensä käskynhaltijakunta oli saanut keisarinna Katariina II:n käskystä sinne perustetun Jekaterinoslavin kaupungin eli nykyisen Dnipropetrovskin mukaan.


title: Jekaterinoslavin kuvernementti

text: Jekaterinoslavin kuvernementin alueeseen tehtiin joitain muutoksia vuosien saatossa. Esimerkiksi vuonna 1874 silloisesta Aleksandrovskin kihlakunnasta irroitettiin Mariupolin kihlakunta ja vuonna 1887 Donin Rostovin kihlakunta siirrettiin itäpuoliseen Donin kasakoiden alueeseen.


title: Jekaterinoslavin kuvernementti

text: Kuvernementin naapureina olivat 1900-luvun alkuvuosina lounaassa Taurian, lännessä Hersonin, luoteessa Pultavan ja pohjoisessa Harkovan kuvernementti. Idässä kuvernementti rajoittui "Donin kasakoiden alue"seen ja etelässä kuvernementillä oli pala Asovanmeren rantaa.


title: Jekaterinoslavin kuvernementti

text: Kuvernementissä asui vuonna 1897 yhteensä 2 113 674 asukasta. Väestöstä 88,6 prosenttia oli maaseutuasukkaita.


title: Jekaterinoslavin kuvernementti

text: Jekaterinoslavin kuvernementti jakautui kihlakuntiin (ujezd), joita vuonna 1897 oli kahdeksan. Kihlakuntajako ilmenee oheisesta taulukosta. Hallintokaupunki oli Jekaterinoslav (112 839 asukasta vuonna 1897). Seuraavaksi suurimpia kaupunkeja olivat Mariupol (31 116 as.) ja Luhansk (20 404 as., jälkimmäinen tuolloin osa Slovjanoserbskin kihlakuntaa).


title: Jekaterinoslavin kuvernementti

text: Kielellis-etniseltä taustaltaan suurimmat kieliryhmät olivat vuonna 1897 ukraina (68,9 % eli 1 456 369 as.), venäjä (17,3 %, 364 974 as.), jiddiš (4,7 %, 99 152 as.), saksa (3,8 %, 80 979 as.) ja kreikka (2,3 %, 48 740 as.). Joku muu äidinkieli oli 3,0 prosentilla väestöstä.


title: Celebesinharjakotka

text: Celebesinharjakotka ("Spilornis rufipectus") on haukkojen heimoon kuuluva petolintu. Sitä tavataan Indonesiassa.


title: Celebesinharjakotka

text: Sen elinalue on hyvin laaja. Kannan suuruudeksi arvioidaan alle 10 000 aikuista yksilöä, ja määrää pidetään vakaana.


title: Celebesinharjakotka

text: Sen elinpiiriä ovat subtrooppiset ja trooppiset viljellyt maat, hakatut metsät, kosteat alavat metsät 1 000 metrin korkeuteen ja kuivat savannit.


title: Australiansuohaukka

text:
Australiansuohaukka ("Circus approximans") on haukkojen heimoon kuuluva petolintu. Sitä tavataan Australiassa, Fidžissa, Ranskan Polynesiassa, Indonesiassa, Uudella-Kaledonialla, Uudessa-Seelannissa, Papua-Uudessa-Guineassa, Tongassa, Vanuatussa, Wallis ja Futunassa.
Sen määräksi arvioidaan kymmeniätuhansia, ja kantaa pidetään vakaana, koska sillä ei ole mitään erityisiä uhkia.


title: Australiansuohaukka

text: Sen elinpiiriä ovat subtrooppiset ja trooppiset keinokastellut viljellyt maat, heinäarot, suolaiset suot, sisämaan suot, yli 8 hehtaarin laajuiset järvet ja pensastot 3 800 metrin korkeuteen saakka.


title: Sarkaslammen kalliomaalaus

text: Sarkaslammen kalliomaalaus sijaitsee Sarkaslammen rannalla Juvassa Etelä-Savossa. Kalliomaalauksen löysi Vuokko Ikonen vuonna 1996 ja se ajoitetaan väljästi kivikauteen.


title: Sarkaslammen kalliomaalaus

text: Kahden vesistön, Luonterin ja Puuterselän, väliin jäävä Uimasalo on nykyäänkin erämaata. Kalliomaalaus sijaitsee Uimasalon luonnonsuojelualueen keskellä Sarkaslammen kaakkoisosassa noin 400−500 metriä eteläkaakkoon Sarkasvuoren kalliomaalauksesta. Molemmat maalaukset ovat saman lammen rannalla. Kallio on jyrkkäseinäinen ja kuviot sijaitsevat noin 4,5 metrin korkeudella maasta. Maalaamisen aikaan lampi oli yhteydessä Saimaaseen, koska vedenpinta oli silloin ylempänä.


title: Sarkaslammen kalliomaalaus

text: Juva-Hirvensalo- maantieltä on viitoitettu maalaukselle 1,6 kilometriä pitkä polku, joka alkaa Ristilammelta. Polku on vaikeakulkuinen maaston korkeuserojen takia ja siitä pääsee myös Sarkaslammen maalaukselle, vaikka sitä reittiä ei ole viitoitettu.


title: Sarkaslammen kalliomaalaus

text: Maalaus käsittää kaksi havaittua punavärikohdetta. Toinen on 30 senttimetriä pitkä venekuvio, jonka pohja on 5 senttimetriä paksu ja muodoltaan kaareva. Miehistön viivat ovat 2 senttimetriä leveät ja niitä on veneessä kuusi. Venekuvion yläpuolella, noin 45 senttimetrin etäisyydellä, on halkaisijaltaan 5 senttimetrinen punaväriläiskä, jota ei ole tunnistettu. Vaikutelmaksi jää, että muitakin kuvioita on kuvakenässä ollut, mutta ne ovat huuhtoutuneet pois tai suttaantuneet.


title: Thalera chlorosaria

text: Thalera chlorosaria on vihermittareihin kuuluva perhonen. Lajia tavataan Siperian kaakkoisosissa, itäisessä Mongoliassa sekä Korean niemimaalla.


title: Major League Baseball -kausi 1878

text: Kausi 1878 oli kolmas National Leaguen kausi. Liigaan tuli kolme uutta joukkuetta, Providence Grays, Indianapolis Blues ja Milwaukee Grays. Näistä kaksi poistui välittömästi kauden jälkeen. Liigamestariksi pelasi jälleen Boston Red Caps. joka kohtasi liigojen välisissä play-offseissa Buffalo Bisonsin (International Association). Kahden ottelun sarjassa voitot tasattiin 1–1. Bisons liittyi kaudelle 1879 National Leagueen, kuten myös Cleveland Blues, Syracuse Stars ja Troy Trojans.


title: Tuulihattu (elokuva)

text: Tuulihattu on vuonna 1974 valmistunut, näytelmäelokuvaa ja animaatiota yhdistävä ruotsalainen lastenelokuva. Siinä Tuulihattu-niminen otus tulee perheen kotiin, muuttaa lelut eläviksi ja vie ne kanssaan metsään. Perheen on seurattava perässä.


title: Tuulihattu (elokuva)

text: "Video-oppaassa" vuodelta 1994 "Tuulihattu" saa kolme tähteä viidestä, mikä vastaa sanallista arviota ”hyvä”. Vuonna 2009 "Tuulihattu" pääsi mukaan kirjaan "Tusen svenska klassiker", johon koottiin tuhat ruotsinkielisten kirjojen, elokuvien, äänilevyjen ja tv-ohjelmien klassikkoa.


title: Major League Baseball -kausi 1879

text: Kausi 1879 oli neljäs National Leaguen kausi. Liigan mestaruuden voitti toista kauttaan pelannut Providence Grays, joka liigojen välisissä play-offseissa voitti Albany Blue Stockingsin (National Association) voitoin 2–0. Ensimmäisen kerran avauskauden jälkeen liigassa pelasi kahdeksan joukkuetta.


title: Bamse ja rosvokaupunki

text: Bamse ja rosvokaupunki () on vuonna 2014 ensi-iltansa saanut ruotsalainen piirroselokuva, joka perustuu Rune Andréassonin Bamse-sarjakuviin.


title: Vuoristojärvi (Churberg)

text: Vuoristojärvi on suomalaisen taiteilijan Fanny Churbergin öljyvärimaalaus kankaalle vuodelta 1872. Työ hankittiin Ateneumin taidemuseon kokoelmiin vuonna 1995, joihin se nykyäänkin kuuluu. Kooltaan työ on 46,5×66 cm.


title: Vuoristojärvi (Churberg)

text: "Vuoristojärvi" kuuluu Fanny Churbergin varhaistuotantoon. Hänelle tyypillinen suorasukaisuus tulee ilmi tässäkin teoksessa, jossa valaistu vuorenhuippu ja tumma rinne puronuomineen ovat keskiössä. Horisontin Churberg nostaa korkealle ja oman mielenkiintonsa maalaukseen luo vuoristojärveä esittävä tummansininen kaistale maalauskankaan alalaidassa sekä rantaviivan vaalea korostus.


title: Vuoristojärvi (Churberg)

text: Tarkkaan ei tiedetä maalasiko Churberg maalauksen jonkin toisen taiteilijan teoksen pohjalta vai syntyikö se hänen toukokuussa 1872 Erlangeniin ja Nürnbergiin tekemänsä matkan inspiroimana. Ei ole tietoa luonnosteliko hän tuolla matkalla lumipeitteisiä vuoria. Joka tapauksessa aihe oli tuolloin hyvin ”düsseldorfilainen” eli tavallinen tuohon aikaan. "Vuoristojärvi"-työn ei tiedetä olleen näytteillä Suomessa ennen kuin se saapui Ateneumin kokoelmiin Saksasta.


title: Sarkasvuoren kalliomaalaus

text: Sarkasvuoren kalliomaalaus sijaitsee Juvassa Etelä-Savossa. Kalliomaalauksen löysivät Rainer Wiceen ja Seppo Liinakoski vuonna 1983.


title: Sarkasvuoren kalliomaalaus

text: Kahden vesistön, Luonterin ja Puuterselän, väliin jäävä Uimasalo on nykyäänkin erämaata. Kalliomaalaus sijaitsee Uimasalon luonnonsuojelualueen keskellä Sarkaslammen koillisosassa noin 400−500 metriä eteläkaakkoon Sarkaslammen kalliomaalauksesta. Molemmat maalaukset ovat saman lammen rannalla. Lammen rannasta kohoaa idässä Sarkasvuori, jonka kallioseinämässä on kuvioita noin 3,6 metrin korkeudella lammen pinnasta. Kalliolla kasvaa jäkälää ja naavaa, mitkä peittävät osittain kuvioita.


title: Sarkasvuoren kalliomaalaus

text: Maalauksen vieressä on kalliossa kallion läpi kulkeva pystyhalkeama, jonka pituus on arviolta 5 metriä korkea. Siinä on maalauksen korkeudella syvennys.


title: Sarkasvuoren kalliomaalaus

text: Reitti maalaukselle lähtee Juva–Hirvensalo-maantieltä Ristilammin kohdalta. Polku, joka vie samalla Sarkaslammen kalliomaalaukselle, on merkitty punaisilla nauhoilla. Kahden kilometrin reitti on maaston korkeuserojen vuoksi paikoin vaikeakulkuinen. Maalauksen viereen on Juvan kunta pystyttänyt vuonna 1996 opastaulun.


title: Sarkasvuoren kalliomaalaus

text: Maalaukset näkyvät himmeinä selvästi, sillä vesi ei ole huuhdellut niitä epätasaisesti. Selkein kuvio esittää ääriviivoin maalattua hirveä tai hirvieläintä, joka on 56 senttimetriä pitkä. Hirvi katsoo vasemmalle eli länteen, sillä on kulmikas suuri vartalo ja erittäin lyhyet neljä jalkaa. Suhteettoman pitkä ja paksu pää on kiinni vartalossa kapealla kaulalla. Vartalossa on niin sanottu sydänpiste vartalon etupuoliskossa. Eläimelle on mahdollisesti maalattu suuta ilmaiseva viiva, hahmoteltu huolellisesti korva ja viimeistelty sille hännännipukka. Lohkeaman kulmaukseen ja hirven yläpuolelle sijoittuu ehkä ihminen, mutta siitä näkyy enää koukkupolviset jalat. Ellei kuvio esitäkään ihmistä, voidaan se hahmottaa renkaaksi, jolla on täyteisesti maalattu kulmikas yläosa.


title: Thalera lacerataria

text: Thalera lacerataria on vihermittareihin kuuluva perhonen. Sitä tavataan Siperiassa ja Mongolian alueella.


title: Pariisilainen takapiha

text: Pariisilainen takapiha on taiteilija Akseli Gallen-Kallelan öljyvärityö kankaalle vuodelta 1884. Kooltaan työ on 28×23 cm ja se kuuluu Ateneumin taidemuseon kokoelmiin, jonne se lahjoitettiin vuonna 1945.


title: Pariisilainen takapiha

text: "Pariisilainen takapiha" on Gallen-Kallelan ensimmäisen Pariisin matkan töitä. Hän matkusti syksyllä 1884 Pariisiin opintomatkalle. Siellä hän teki opintoihin kuuluvia akatemiatutkielmia ja vain joitakin muita teoksia. "Pariisilainen takapiha" on yksi näitä. Maalauksen hän maalasi asuinhuoneensa ikkunasta 21 rue Fontainessa, ja sen taakse hän kirjoitti myöhemmin: "Maalattu joulukuussa sairaana ollessani ja suuren ikävyyden vallassa."


title: Pariisilainen takapiha

text: "Pariisilainen takapiha" -maalauksessa Gallen-Kallela on herkistynyt etenkin valon havainnoimiseen. Siinä etualalla seisoo takapihan tumma lehdetön puu myöhäissyksyn maisemassa. Sen takana seisovat likaisenharmaat tiiliset naapurirakennukset pienen pienen valkoisen taivaan näkyessä maalauksen vasemmassa ylälaidassa.


title: Ranskalainen viinitupa

text: Ranskalainen viinitupa tai Ranskalainen viinikapakka on 25-vuotiaan Eero Järnefeltin öljyvärimaalaus kankaalle, 61×74 cm, vuodelta 1888. Työ kuuluu Ateneumin taidemuseon kokoelmiin, jonne se hankittiin vuonna 1919.


title: Ranskalainen viinitupa

text: "Ranskalainen viinitupa" syntyi Eero Järnefeltin ensimmäisellä Pariisin matkalla. Hän opiskeli ja työskenteli siellä vuosina 1886-1888. Hän oli opiskellut aikaisemmin Pietarin taideakatemiassa ja pietarilaisvaikutteiden katsotaankin näkyvän tässä iinaturalistisessa maalauksessa. Varsinkin maalauksen etualalla näkyvästä vanhasta miehestä pystyy ehkä enemmän havaitsemaan slaavilaista melankoliaa kuin ranskalaista naturalistis-positivistista tarkkailijaa. Ranskalaista naturalismia maalaus kuvaa aiheen puolesta muutoin hyvin: se kuvaa omaa aikaansa ja varsinkin sen arkipäivää. Järnefeltin kyky maalata paikan materiaalit totuudenmukaisesti liittää myös hänet tähän ketjuun, koska "totuudellisuus" oli heidän tärkeä vaatimuksensa. Maalauksen toinen mies on todennäköisesti Akseli Gallen-Kallela.


title: Pahan vanki

text: Pahan vanki () on Jonathan Darbyn ohjaama yhdysvaltalainen psykologinen jännityselokuva, joka sai ensi-iltansa vuonna 1998. Jännityselokuvan pääosissa ovat Jessica Lange, Gwyneth Paltrow ja Johnathon Schaech. "Pahan vanki" on ohjaaja Jonathan Darbyn esikoisohjaus elokuvassa.


title: Pahan vanki

text:
New Yorkissa asuva tuore aviopari, Helen (Gwyneth Paltrow) ja hänen aviomiehensä Jackson (Johnathon Schaech), muuttavat Helenin tultua raskaaksi Jacksonin kotitilalle Kentuckyn maaseudulle. Suurta hevostilaa ja kartanoa emännöi Jacksonin elämän toinen nainen, Martha-äiti (Jessica Lange). Aluksi Helenin ja Marthan välit ovat hyvät, mutta raskauden edetessä kaikki kuitenkin muuttuu, eikä Martha enää olekaan unelma-anoppi. Kun Helen on synnyttänyt lapsensa, Marthan synkkä menneisyys ja hengenvaaralliset katalat suunnitelmat alkavat paljastua. Äitiään suuresti rakastava Jackson ei huomaa mitään, joten Helenin ainoa tuki ja turva on vanhainkodissa asusteleva Alice-isoäiti, joka tuntee Marthan salaisuudet.
"Pahan vanki" kuvattiin Technicolor-elokuvausmenetelmällä Virginian Charlottesvillessa, Culpeperissa ja Orangessa. Elokuvan kuvaukset alkoivat 15. huhtikuuta 1996 ja päättyivät 19. kesäkuuta 1996. Elokuvan tuotantoyhtiönä toimi TriStar Pictures.


title: Pahan vanki

text: Intrada julkaisi elokuvan rajoitetun soundtrack-albumin 12. marraskuuta vuonna 2012.


title: Pahan vanki

text: "Pahan vanki" sai ensi-iltansa kaksi vuotta valmistumisensa jälkeen kotimaassaan Yhdysvalloissa 6. maaliskuuta vuonna 1998. Suomessa elokuvaa ei esitetty elokuvateattereissa, mutta se julkaistiin VHS:lle 18. marraskuuta vuonna 1998. Tuotantoyhtiönä toiminut TriStar Pictures toimi myös elokuvan levittäjänä Yhdysvalloissa vuonna 1998. "Pahan vanki" tuotti Yhdysvalloissa ilmestymisvuonnaan 13 583 690 dollaria.


title: Pahan vanki

text: "Pahan vanki" sai pääasiassa kielteiset arvostelut kriitikoilta. Elokuvan kielteisistä arvosteluista huolimatta esimerkiksi Roger Ebert ylisti Jessica Langen roolisuoritusta. Lange oli ehdolla roolistaan Razzie-palkintoon huonoimmasta naispääosasta.


title: Pahan vanki

text:
Rotten Tomatoes -sivustolla elokuvalla on "mätä" 13 prosentin arvosana, joka perustuu kolmeenkymmeneenyhdeksään arvosteluun.
Metacriticissä elokuvalla on arvosanana 18, joka perustuu neljääntoista arvosteluun. Nykyisin "Pahan vanki" on saanut jonkinlaisen kulttielokuvan aseman.


title: Pahan vanki

text: "Pahan vanki" on julkaistu VHS:lle, DVD:lle ja Blu-raylle.


title: Syspasis rufinus

text: Syspasis rufinus on ahmaspistiäisiin kuuluva hyönteinen. Se tiedetään loisivan ainakin vihermittarilla, josta on havainto Azerbaidžanista. Lajin levinneisyys ulottuu ainakin Länsi-Eurooppaan, Keski-Aasiaan ja Kazakstaniin.


title: Amerikaniibishaikara

text: Amerikaniibishaikara ("Mycteria americana") on suuri amerikkalainen haikaralaji, joka kuuluu kattohaikaroiden heimoon. Sen vanhempi suomenkielinen nimi on metsähaikara. Nimestään huolimatta amerikaniibishaikara ei kuulu iibisten heimoon, kuten eivät muutkaan iibishaikarat. Lajilla ei ole alalajeja.


title: Amerikaniibishaikara

text: Aikuinen yksilö on suuri, pituudeltaan 83–115 senttimetriä. Tyypillisesti koiraat painavat 2,5–3,3 kilogrammaa ja naaraat noin 2,0–2,8 kilogrammaa. Suuret koiraat voivat painaa jopa 4,5 kiloa. Linnun höyhenet ovat suurimmilta osin valkoisia. Jalat ovat mustat tai harmaat, mutta jalkojen alaosa on vaaleanpunainen. Pää on tummanruskea ja kalju, naama musta.


title: Amerikaniibishaikara

text: Amerikaniibishaikara on suurisiipinen lintu ja lentää kaula ojossa ja jalat avattuina. Lennossa siipien mustat takareunat näkyvät selvästi.


title: Amerikaniibishaikara

text: Amerikaniibishaikara pesii suuressa osassa Etelä- ja Keski-Amerikkaa sekä Karibian aluetta. Laji on ainoa haikara, joka nykyisin pesii Pohjois-Amerikassa. Yhdysvalloissa amerikaniibishaikara pesii uhanalaisena Floridassa, Georgiassa ja Etelä-Carolinassa. Hiljattain on havaittu linnun elävän myös Pohjois-Carolinassa. Maailmanlaajuisesti IUCN on katsonut lajin olevan uhanalaisuusluokitukseltaan elinvoimainen.


title: Amerikaniibishaikara

text: Yhdysvalloissa amerikaniibishaikara suosii sypressipuita ja soita.


title: Amerikaniibishaikara

text: Amerikaniibishaikarat rakentavat suuret pesänsä puihin. Yhdessä puussa voi pesiä jopa 25 lintua. Normaalisti naaras munii 3–5 munaa. Munia haudotaan 27–32 päivää, ja sekä naaras että koiras osallistuvat hautomiseen. Poikaset painavat noin 60 grammaa. Kilpailu ravinnosta on tiukkaa, ja jos ruokaa on vähän, vain vanhimmat poikaset selviävät. Viikon vanhat poikaset ruokitaan noin 15 kertaa päivässä, ja ne kasvavat nopeasti. 14 päivän jälkeen kuoriutumisesta poikaset painavat kymmenen kertaa enemmän kuin kuoriutuessaan. 28 päivän kohdalla kukin on 25 kertaa painavampi. Pesimäaikana amerikaniibishaikarat tarvitsevat yli 180 kiloa kaloja ruokkiakseen itseään ja jälkeläisiä.


title: Amerikaniibishaikara

text: Amerikaniibishaikaroiden ravinto koostuu pääasiassa kaloista, sammakoista ja suurista hyönteisistä.


title: Revival (Malummehin albumi)

text: Revival on suomalaisen metalliyhtye Malummehin esikoisalbumi. Se julkaistiin vuonna 2007 levymerkillä Spikefarm Records.


title: Revival (Malummehin albumi)

text: Kaikki kappaleet sanoittanut Marko Niemistö ja Mikael Kiikka.